Bizkaiko Katastroa - Bizkaia.eus\nForu Higiezinen Katastroa landa eremuko, hiri eremuko eta ezaugarri berezidun ondasun higiezinen datuen multzo bat da, eta ezaugarri fisikoak, ekonomikoak eta juridikoak biltzen ditu; horrez gain, azalerak, egoerak, mugak, laborantza edo aprobetxamenduak, erabilera edo helburua, eraikinen kalitatea, irudikapen grafikoa, katastro balioa eta katastro titulartasuna ere aipatzen dira. Katastro erreferentziak ere baditu, esaterako ondasun higiezinak identifikatzeko kodea.\nZiurtagiriak lortzeko, titulartasun aldaketa eskatzeko, errolda kontsultatzeko... aukera ematen du.\nKATASTROKO DATUEN KONTSULTA\nADMINISTRAZIO MAILAKO KOLABORAZIOA\nBizkaitik modu grafikoan nabigatzeko aukera ematen du, eta katastroko datu-basean bildutako informazio grafikoa erakusten du, esaterako udalerrien mugak, lurzatiak, eraikinak eta solairuen araberako krokisa katastro elementu bakoitzeko.\nHiriko eta/edo landa eremuko partzelarioa lor daiteke shp formatuan Bizkaiko udalerri bakoitzeko.\nWMS zerbitzuari esker, irudikatutako elementuei lotutako datuak (alfa-zenbaki motakoak) kontsultatu eta mapak ikus daitezke; WFS zerbitzuari esker, berriz, kartografiako datu gordinetara sarbidea lor daiteke, bai geometriara, bai alfa-zenbaki estiloko datuetara.\nBizkaiko esparruko mapak eta informazio geografikoa.\nERAIKUNTZA DATUAK ETA KOEFIZIENTEAK KONTSULTATU\nBFAko Katastroan jasotako informazioa dauka, eraikuntza datuei eta laborantzari...\nDESKRIBAPEN KONTSULTA GRAFIKOA\nKatastroko datuen deskribapen kontsulta eta kontsulta grafikoa, helbidearen, posta helbidearen edo zenbaki finkoaren arabera hiri...\nESLEI DAITEKEEN GUTXIENEKO BALIOA (EGB)\nEslei daitekeen Gutxieneko Balioa Bizkaiko Foru Aldundiak higiezin bakoitzerako ezarritako balioa da, kontuan hartuz merkatuko balioak eta higiezinari dagozkion zenbait koefiziente (azalera, erabilerak, antzinatasuna, etab.). Balio automatizatua eta publikoa da, eta Ondare Eskualdaketen eta Egintza Juridiko Dokumentatuen gaineko Zergan duen balioa egiaztatzeko ohiko modua da.\nKatastro balioa zehazteko beharrezko irizpideak, balorazioko arau teknikoak, lurzoruaren zedarritzea eta bestelakoak Balio Txostenean jaso dira.\nNOTARIOAK ETA JABETZA ERREGISTROAK\nNotarioek eta erregistratzaileek ANCERTek (Ziurtatze Agentzia Notariala) eta CORPMEk (Espainiako Jabetzako, Merkataritzako eta Ondasun Higiezinetako Erregistratzaileen Elkargoa) emandako ziurtagiri elektroniko aitortuak erabili behar dituzte identifikatzeko eta, hala, katastroari buruzko informazio-sisteman sartzeko.\nUdalak katastroaren informazio-sisteman sartuko dira GAKO/PASAHITZAREN bidez. Hori Bizkaiko Foru Aldundiko Katastro eta Balorazio Zerbitzuak esleituko die.\nBizkaiko Katastroak zenbait hitzarmen ditu hainbat erakunde eta udalekin.\nALDEZ AURREKO ZITA\nZER DA KATASTROA?\nZER EGITEN DU KATASTROAK?\nBizkaiko lurralde historikoko ondasun higiezinen administrazio erregistro eta inbentario gisa eratu da Foru Higiezinen Katastroa.\nKatastro eta balorazio zerbitzuaren jarduna higiezinen katastroa kudeatu eta landa eta hiri izaerako ondasun higiezinen zerga ondorioen balorazioa egitean datza.\nKatastroari dagozkion berezko prestakuntza, mantentze-lanak, berrikuspen eta gainerako funtzioak Bizkaiko Foru Aldundiaren eskumen esklusiboak izango dira, zuzenean edo udalekin ezarriko diren inguruabarretan sinatutako kolaborazio hitzarmenen bitartez. Hala ere, baliteke katastroa datu-base gisa konfiguratzea, beste administrazio publiko batzuek erabil dezaten.\nHorrez gain, Katastro eta Balorazio Zerbitzuak ondasun higiezinen eta bertan sor daitezkeen errenten balioa eta peritu tasazioa egiaztatzeko lanak egiten ditu. Balorazio horiek egiteko aldizka egindako merkatu azterlanak hartzen dira oinarritzat, eta horiei balorazioko arau teknikoak aplikatzen zaizkie, landa eta hiri izaerako ondasun higiezinen zerga ondorioetarako.\nOgasun eta Finantza Sailaren egitura organikoari buruzko araudia onartu zuen abenduaren 13ko 197/2011 Foru Dekretuaren 36. artikuluaren arabera, Katastro eta Balorazio Zerbitzuari honako eginkizun hauek dagozkio:\nKatastroko kartografia egitea eta kudeatzea.\nBizkaiko katastroa mantentzea, berritzea eta zaintzea, bai eta katastro hori berrikustea, aldatzea eta eguneratzea ere.\nDesadostasunak aitortzeko, komunikatzeko, eskatzeko eta zuzentzeko eta katastroa ikuskatzeko prozedurak tramitatzea.\nKatastroaren arloko zehapen-prozedurak tramitatzea.\nBizkaiko Lurraldeko ondasun higiezinei identifikazio-kode bakarra esleitzea: «katastroko erreferentzia».\nArlo teknikoan katastroari buruz trebatzeko, katastroa zaintzeko eta hura berrikusteko lanak arautu behar dituzten gidalerroak prestatzea.\nOndasun higiezinen zerga-balorazioak egiteko irizpideak aztertu eta ezartzea, balioei buruzko txostenak onartzea eta ondasun higiezinen zerga-balioa zehaztea, bai eta higiezinen merkatuaren katastroko behatokia kudeatzea ere.\nOndasun higiezinen eta horiek sor ditzaketen errenten balioa egiaztatzea eta peritu-tasazioa egitea.\nBizkaiko Foru Aldundiko beste zerbitzu batzuekin, toki erakundeekin, Euskadiko Udalen Elkartearekin (EUDEL) eta beste herri administrazio batzuekin lankidetzan aritzeko prozedurak ezartzea, kooperazioa egon dadin katastro zerbitzuen artean eta funtzionamendu egokia izan dezaten, bai eta Europako katastroekin lankidetzan aritzea ere, zergei buruzko informazioa trukatzeko.\nNotarioen elkargoekin, jabetza erregistroekin eta bestelako erakundeekin lankidetza-hitzarmenak kudeatzea, katastro zerbitzuen artean eta herritarrentzako zerbitzuen artean kooperazioa egon dadin eta funtzionamendu egokia izan dezaten.\nOgasun eta Finantza Sailak herritarrei argibideak bideratzeko prozesuaren barruan, haiei informazio eta laguntza zerbitzua ematea, bai zuzenean, zein telefonoz, bai eta katastro eta balorazio zerbitzuen bezero edo erabiltzaile mota ezberdinentzako zerbitzuen gutuna ezarri eta kudeatzea ere.\nKatastro eta balorazioaren arloko arauen inguruko proposamenak aztertzea eta egitea.\nKatastro zerbitzuen sistema eta bitarteko elektronikoak diseinatu, ustiatu eta mantentzea, saileko beste zerbitzuekin eta Lantik S.A. foru enpresa publikoarekin elkarlanean eta koordinaturik.\nKatastro-erroldak prestatzea, onartzeko proposamena egitea eta argitaratzea. Katastro eta Balorazio Zerbitzuan dagoen estatistikako informazioa egin eta aztertzea eta katastroari buruzko informazioa zabaltzea.\nHelburuen planak eta programak betetzeko eta unitatean ematen diren zerbitzuen kalitatea hobetzeko azterlanak, txostenak eta proposamenak egitea.


apirila 2015 - Floreaga Salestar Ikastetxea - Azkoitia\nArchives for apirila 2015\n2015-04-29 by LH Floreaga Utzi iruzkina\nApirilaren 28an hasi ginen “Jolas Denbora” proiektuaren lehen saioarekin. Goizean LHkoak aritu ziren eta arratsaldez HHko ikasleak 6.mailakoen laguntzaz. Hamaiketakoa jateko astirik gabe, jolasteko gogoarekin atera ziren ikasle guztiak. Sei jolas desberdinetan aritu ginen, ziklo bakoitzak bitan jolasteko aukera izan zuen. Hurrengo astean jarraituko dugu eguraldia lagun … [Read more...]\n2015-04-25 by Zezilio Utzi iruzkina\nApirilaren 30ean, osteguna, gure ikastetxean gosearen aurkako lasterketa burutuko da (15:40tik 17:00ak arte). Ekimen hau "Gosearen aurkako ekintza" gobernuz kanpoko erakundeak antolatzen duenez, asteazkenean talde horretako bi kide, Uxue eta Nicolas, etorri zitzaizkigun beraien lana azaltzera. “Gosearen aurkako ekintza” nazioarteko giza erakunde bat da, neutrala eta … [Read more...]\nJASONE OSORO GURE ARTEAN\n2015-04-24 by Zezilio Utzi iruzkina\nJASONE OSORO DBH-koekin Asteazkenean, apirilaren 23an, liburuaren eguna zenez, Jasone Osoro idazlea izan genuen gure artean. Txikitatik jakin izan du berak idazlea izateko bokazio duela. Bere lehen liburua “ Tentazioak” izan zen, eta berak adierazi zigunez nahiko arrakastatsua suertatu zen. Beste liburu batzuk ere baditu. Guk, “ Jara” izeneko liburu seriea irakurri dugu. … [Read more...]


Zu izango zara erruduna euskal musika desagertzen bada | euskaljakintza\nBy estibalitz.goenaga on 2011(e)ko urtarrilak 7 in euskara, musika\nï»¿ Nori ez zaio gustatzen goizean goiz esnatu eta, gosaltzen ari zarela, irratia entzutea? Niri, behintzat, izugarri. Egunero ohetik jaiki eta, oraindik pijama jantzita dudala, sukalderantz jo eta irratia pizten dut. Hor ibiltzen naiz, begi bat itxita eta bestea irekita dudala, aurrera eta atzera emisioa aurkitu arte, e -gazteko emisioa. Batzuetan, mahai gainean gosaria aurrean dudala, irratian dagoen musikaz pentsatzen hasten naiz eta seguruenik gizarte honetan kezkagarria irudituko ez den gai batek kezkatzen nau maiz: euskal musika.\nBolada honetan maizago entzuten dut irratia, eta gero eta gehiago kezkatzen nau euskal musikaren egoerak. Gaztelaniaz edo ingelesez abestutako kantak baino ez dira entzuten gaur egun. Gero eta gazte gehiagok, musikari dagokionez, euskara alde batera uzten ari dela pentsatzea penagarria egiten zait; halere, oraindik penagarriagoa iruditzen zait helduak ere bide horretatik doazela ikustea. Horrela, bada, artikulu xume hau idazten jarraituko dut, ohitura txar hau baztertzen joan gaitezen esperantzaz.\nEzer baino lehen, gure historiako datu garrantzitsu batzuk azaltzea komeniko litzateke: XX. mendean Euskal Herrian eman ziren urratsak, edo Europan , inguruko herrialdeetan, XIX. mendean.Eta gogor egiten zait sinistea hain maitatua zen hura, gaur egun galtzen joan izana, preziatzen dugun hori zaintzen ez dugulako. Ez zaizue harrigarria iruditzen euskarazko abesti modernoak egonda, bestelakoetara jotzea? Eta arazoa ulertzeko, geure burua epaitzea besterik ez dugu, guk baitugu honen errua.\nHala ere, Euskal herrian betidanik egon dira beste tokietan baino talde gutxiago, musika datorkigun beste edozein herrialde baino askoz ere txikiagoa baita. Halere, nire ustez, kantitate txikiak ez du kalitatea gutxiesten. Lehen esan dudan bezala, euskal taldeen kopurua ere, ez da oso handia, hemengo askok gaztelaniaz abestera jotzen baitute saltzeko errazagoa izango delakoan. Euskal musika gehiago entzungo balitz, taldeak ere proportzionalki hazten joango lirateke; izan ere, dena kate bat dela esan baitaiteke. Bestalde, ez dago esan beharrik irratiak eta telebistak guk entzuten duguna baldintzatzen dutela. Egia da tarteka euskarazko abestiren bat sartzen dutela, baina ehuneko handi batean kanpotik ekarritakoak ipintzen dituzte eta, hori dela eta, azkenean, ingeles eta gaztelianazko abestietara ohitzen gara.\nAzkenik eta aurreko guztia pixka bat laburbilduz: euskal musika, logikoki, gurea da, baina denentzat egina izan behar dela argi utzi nahi nuke; hau da, gainerakoekin partekatu behar dugu. Mendeetan zehar soinuak eta erritmo propioak sortzeko gaitasuna izan dugula garbi utzi behar dugu. Amaitzeko, Aita Donostiak esandako hitzak utzi nahi dizkizuet, â€œEkinâ€ argitaletxeak argitaratutako “De mÃºsica vasca” liburutik hartuak:\nâ€œEuskarak abesten duelako, eta beti abesten duelako. Etxean abesten du, elizan, kalean, landan; alai eta triste dagoen abesten duâ€¦â€\nView all posts by estibalitz.goenaga →\nAldaketa handiak EGA azterketa berrituan\nOdol-ematea, egin dezakezun oparirik onena\n4 Responses to Zu izango zara erruduna euskal musika desagertzen bada\nlidia 2011(e)ko urtarrilak 7 at 11:19 pm #\nEpa esti! artikulu interesgarria idatzi duzuna 🙂\nniri ere pena bat iruditzen zait euskal musika egoera kaxkarrean eogtea…ea denon artean euskal musikari balio gehiago ematen diogun eta aurrera jarraitzen duen.. izan ere, estilo ezberdinak daude euskal musikan ere eta bakoitzak bere gustokoa aurki dezakeela uste dut. ondo segi!\nIrune 2011(e)ko urtarrilak 7 at 11:43 pm #\nBehin baino gehiagotan pentsatu izan dut zuk aipatutako kezka honen inguruan. Ildo horretan, aitortu beharra daukat nik badudala halako barne borroka bat (politikoa dena beste ezer baino gehiago), eta horregatik funtsean ez dudala hemen azalduko, ez baita eztabaida politikoa gune honek sustatu nahi duena.\nBoladak izaten ditudala esango dut, hala delako errealitatean, berdin-berdin egon bainaiteke Strauss edo Verdiren pieza bat entzuten edo moda-modakoa den Katy Perryren azkena entzuten edo… Eta izaten ditut egunak, zeinetan Laboa, Lertxundi edo Lete entzutea besterik ez dudan egiten, edo zeinetan Kenzazpiren diskekin batera eta bestera ibiltzen naizen, eta izugarri disfrutatzen dut, baina beste musika bat entzutea ere gustatzen zait.\nEz dakit, agian, globalizazioaren ondorio bat baino ez da. Kontuak kontu, oso argi daukat atzerrikoari erreparatzeak ez duela izan behar etxekoari muzin egitea, baina ez bakarrik musikaren esparruan. Ni saiatu, behintzat, saiatzen naiz horretan.\nOharra: Gustatu zait artikulua, Esti, benetan!;-)\nian 2011(e)ko urtarrilak 8 at 7:05 pm #\nBuf, buf, buf! Ez nator zurekin bat, Estibalitz.\nMusika gauza pertsonala da. Gehiegi nire ustez. Norbaiti zergatik ez duen euskal musika entzuten galdetzea, eta are okerragoa dena, hori juzgatzea izugarria iruditzen zait!!!\nGaur egungo euskal musika ez badut atsegin, ez dut entzungo. Argi eta garbi. Gainera, monotonia musikala dagoela pentsatzen dut.\nEdozeinek entzuten duen musika juzgatzea, barkatu hitzak, baina lotsagarria iruditzen zait.\nEta nik uste nuen fase hau amaiturik zegoela…\nTweets that mention euskaljakintzaÂ» Blog Archive Â» Zu izango zara erruduna euskal musika desagertzen bada -- Topsy.com - 2011(e)ko urtarrilak 7\n[…] This post was mentioned on Twitter by Gazteaukera. Gazteaukera said: RT @euskaljakintza2: [euskaljakintza] Zu izango zara erruduna euskal musika desagertzen bada http://bit.ly/h7Xi5T […]\nUtzi erantzuna lidia(r)i Click here to cancel reply.


Netflixeko telesail honek polemika piztu du — Gaztezulo\nNetflixeko telesail honek polemika piztu du\nNetflixeko telesail honek polemika piztu du Dagoeneko 200.000 sinadura bildu dituzte 'Insatiable' ez estreinatzeko. https://www.gaztezulo.eus/albisteak/netflixeko-telesail-honek-polemika-piztu-du https://www.gaztezulo.eus/albisteak/netflixeko-telesail-honek-polemika-piztu-du/@@download/image/267ab59229bce244d6a7ca0585fa2bca.jpg\nDagoeneko 200.000 sinadura bildu dituzte 'Insatiable' ez estreinatzeko.\nBeste behin, Netflix kateko telesail batek polemika piztu du, eta oraingoan, estreinatu aurretik. Plataformak Insatiable telesaila estreinatuko du abuztuak 10 eta dagoeneko ikusgai dago trailerra; bertan, bullying-a jasaten duen neska gizen baten istorioa kontatu dute. Neskak, argaldu ondoren, institutuan torturatu zutenen aurkako mendekua hartzea erabakiko du.\nTelesaila kritikatu dutenek diote mezu okerra zabaltzen duela; protagonistak argaldu eta polit bihurtzean erabakitzen du akziora pasatzea eta berak jasandakoa besteei egiten hasten omen da. Hala, dagoeneko 200.000 sinadura bildu dituzte telesaila estreinatu ez dadin.\nLauren Gussis zuzendariak istorioa defendatu du eta aukera bat emateko eskatu du: "Gaztea nintzenean bullying-a jasan nuen, pentsamendu suizidak izateraino eta uste nuen argalduta arazoak konponduko zirela, baina ez zen hala izan. Horren ordez, elikadurarekin lotutako gaixotasuna garatu nuen. Horregatik, eskatzen dizuet aukera bat emateko istorio honi".


Nesploy - Wikipedia, entziklopedia askea.\n47°59′47″N 2°21′41″E / 47.9964°N 2.3614°E / 47.9964; 2.361447°59′47″N 2°21′41″E / 47.9964°N 2.3614°E / 47.9964; 2.3614\nBoiscommun, Bellegarde, Montliard, Nibelle, Quiers-sur-Bézonde eta Sury-aux-Bois\n191 (%53.8) 177 (%49.9)\nNesploy Frantziako udalerria da, Loiret departamenduan dagoena, Erdialdea-Loira Harana eskualdean. 2013an 362 biztanle zituen.\n2007an Nesploy udalerrian erroldatutako biztanleak 362 ziren. Familiak 124 ziren, horien artean 32 pertsona bakarrekoak ziren (8 bakarrik bizi ziren gizonak eta 24 bakarrik bizi ziren emakumeak), 40 seme-alabarik gabeko familiak ziren, 44 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 193 etxebizitza zeuden, 135 familiaren etxebizitza nagusia ziren, 51 bigarren erresidentzia ziren eta 7 hutsik zeuden. 190 etxeak ziren eta 1apartamentu bat zen. 135 etxebizitza nagusietatik 99 bere jabearen bizilekua ziren, 32 alokairuan okupaturik zeuden eta 4 doan lagata zeuden; 3 etxek gela bat zuten, 9 etxek bi zituzten, 31 etxek hiru zituzten, 35 etxek lau zituzten eta 57 etxek bost zituzten. 99 etxek euren parking plaza propioa zuten azpian. 56 etxetan ibilgailu bat zegoen eta 72 etxetan bat baino gehiago zituzten.\nNesploy udalerriko biztanleria-piramidea 2009an .\n2007an lan egiteko adina zuten pertsonak 231 ziren, horien artean 172 aktiboak ziren eta 59 inaktiboak ziren. 172 pertsona aktiboetatik 145 lanean zeuden (81 gizon eta 64 emakume) eta 27 langabezian zeuden (11 gizon eta 16 emakume). 59 pertsona inaktiboetatik 19 erretiraturik zeuden, 20 ikasten zeuden eta 20 "bestelako inaktibo" gisa sailkaturik zeuden.\n2009an Nesploy udalerrian 138 unitate fiskal zeuden, 366,5 pertsonek osaturik. Pertsona bakoitzeko diru-sarrera fiskalaren mediana urteko 16.480 euro zen.\n2007an zeuden 12 komertzioetatik, 1 bestelako produktu industrialen fabrikazioko enpresa zen, 1 eraikuntza enpresa zen, 4 ibilgailuen saltze eta konpontze enpresak ziren, 1 garraio enpresa zen, 1 ostalaritza eta jatetxe enpresa zen, 2 zerbitzu enpresak ziren eta 2 «beste zerbitzu jarduera batzuk» multzoan sailkatutako enpresak ziren.\n2000. urtean Nesploy udalerrian 18 nekazaritza-ustiategi zeuden, 441 hektarea erabiltzen.\nBNF: 152606154 (data)


bizkortasun / bizkortxo\nbizkortu (Egungo testuen corpusean 3.439 agerraldi; orobat pizkortu Egungo testuen corpusean 13 agerraldi, eta bixkortu Egungo testuen corpusean 3 agerraldi) bizkor(tu), bizkortzen 1 da/du ad bizkortasuna hartu edo eman.\n"Bizkortu egin da, hobeki dago", pentsatu nuen. Joxan Elosegi «Durduzaz eta dardaraz» - Amélie Nothomb - 116. orr.\nZaharra berritu du, lur jota zegoena bizkortu, ia hilik zegoen erlijioa berpiztu du. Askoren artean «Asisko Frantzizko, Asisko Klara» - 1151. orr.\nBerak bizkortuko zaituzte, sendo egin eta finko ezarriko. Elizen arteko biblia 1 P 5,10\nGaur egun gogotik gustatzen zait gazte polit bat limurtzea eta trebatzea; bizkortu egiten zaitu, indarra ematen, mesede handia da egoarentzat. Karlos Zabala «Buda zoriontsuen etxea» - João Ubaldo Ribeiro - 63. orr.\nEliza Santuak jarri du jai hau, guk geuk bizkor dezagun misterio honi diogun fedea, geure indar guztiz, geure maitasun osoz bizkortu ere. Joan Mari Lekuona «Mistika liburuak» - Eckhart-Tauler - 106. orr.\nHaiek bizkortu eta indarberritu ondoren, itzuli zen eta anaia haien larrialdi eta premiaren berri eman zien auzokoei. Askoren artean «Asisko Frantzizko, Asisko Klara» - 1070. orr.\nNeurri ederreko zakil batek behar bezala betetzen du emakumea, eta suspertu eta bizkortu egiten dio begia eta beste guztia. Karlos Zabala «Buda zoriontsuen etxea» - João Ubaldo Ribeiro - 108. orr.\nEuskararen normalizazioa bultzatzeko eta bizkortzeko 110 neurri zerrendatu dituzte. Berria - Harian 2005-11-09\nJoera hori bizkortu egiten da lehen aipatutako bakar-egoera horietan. Bernardo Atxaga «Groenlandiako lezioa» - 66. orr.\nEz hau esperantza honek bizkortzen? Txillardegi «Putzu» - 242. orr.\nGizona bizkortzen saiatu ziren, baina portuan bertan hil zen. Berria - Euskal Herria 2004-04-13\nNoiz eta sartu baitzinen, bihotza lastertu eta bizkortu zitzaidan. Joan Mari Irigoien «Lur bat haratago» - 396. orr.\nBihotz pilpirak bizkorturik, hasperen egin zuen. gogoratu nuen nola esan zuen behin emakumea beldurrez hilko zela azkenean, eta nire bihotzaren taupadak bizkortu egin ziren. Patxi Zubizarreta «Mirarien kalezuloa» - Nagib Mahfuz - 72. orr.\nBihotzaren erritmoa bizkortu egin zitzaion. Migel Angel Mintegi «Denak du bere prezioa» - 51. orr.\nPausoa bizkortu dut, baso hartan bakarrik nengoelako kezkaturik. Josu Zabaleta «Fantasiazko ipuinak» - Guy de Maupassant - 309. orr.\nHortzak estutu eta, ibilera bizkortuz, aitzina segitu nuen. Alberto Ladron Arana «Eguzki beltzaren sekretua» - 29. orr.\nUrratsa bizkortu zuen, harik eta lagunak topatu zituen arte. Patxi Zubizarreta «Mirarien kalezuloa» - Nagib Mahfuz - 213. orr.\nAbiada bizkortu don Ottaviok, eta ziztu bizian abiatu zen limusina goi-ordoki harkaitzsu batean zehar. Jon Muñoz «Loroaren teorema» - Denis Guedj - 470. orr.\nEuskal kultura eta euskararen erabilera bizkortu eta zabaldu inguruan. Herria 2002-10-17\nInteresak baxu mantentzeak, berriz, kontsumoa bizkortzen du. Berria - Harian 2005-12-02\nProzesua bizkortu egiten da berehala, mintzaren barruko karga elektriko pixka bat galtze hutsak irazkor bihurtzen baitu mintza. Irene Aldasoro «Giza gorputza lanean» - John Lenihan - 223. orr.\nArgiaren agerpen-maiztasuna bizkortzen denean, azkenean desagertu egiten da efektu hori, maiztasun kritikoa esaten zaion maiztasun maila batetik gora [...] eta argi jarraitu bat pertzibitzen da orduan. Josu Zabaleta «Irudia» - Jacques Aumont - 36. orr.\nEntzima, funtsean, katalizatzaile bat da, hau da, erreakzio kimiko bat bizkortzen duen baina prozesuan aldaketarik izaten ez duen substantzia bat. Irene Aldasoro «Giza gorputza lanean» - John Lenihan - 206. orr.\nSendotu beso ahulduak, bizkortu belaun makalduak. Elizen arteko biblia Is 35,3\nEzekiasen hitz hauek bizkortu egin zuten herria. Elizen arteko biblia 2 Kro 32,8\nJateko gogoa bizkortu zitzaion. Elizen arteko biblia Zen 11,4\nEsan egingo zioat, bai horixe! -errepikatzen nion neure buruari, bizkortu nahirik agian...-. Txillardegi «Putzu» - 53. orr.\nGutako batzuk, aurreko aldea libratu arte ez itxarotearren, pupitre gainetik salto egitera bizkortzen ginen. Pedro Alberdi «Kafka Bilbon» - 132. orr.\nArranoak, habiaren gain hegaldaka, kumeak hegadarako bizkortzen dituen bezala. Elizen arteko biblia Dt 32,11\nOtoitzean, gure barne afektuak garbitu egiten ditugu, eta arima On bakar, On egiazko eta gorengoarekin bat egiten da eta bertutean bizkortzen. Askoren artean «Asisko Frantzizko, Asisko Klara» - 815. orr.\nNi ere, bizkortuta bi anaien alaitasunarekin, urmaelera sartu nintzen. Bernardo Atxaga «Soinujolearen semea» - 67. orr.\n-Estimatzen diat -dio jeneralak bizkortuxeago-. Berria - Mundua 2004-04-03\n2 (adizlagun edo kidekoekin)\nHartatik apur bat jan zuenean, asko bizkortu zen santua. Askoren artean «Asisko Frantzizko, Asisko Klara» - 313. orr.\nBiloak laztu egiten zaizkit, dagoeneko guztiz bizkorturik, eta Ryder lasterka doa bainugelara. Javi Cillero «Hollywood eta biok» - 100. orr.\nSantoñako saldukeriaren ondoren arras bizkortu zen errepresio eta izua. Jokin Urain «Errotarria» - 71. orr.\nZerbait bizkortu nauk eta, banoak hemendik. Pablo Sastre «Elurretan hotsak» - 13. orr.\nIritsi ziren Buenos Airesera, antxetak atzetik jarraika, eta hiri alai erraldoia ikusirik zertxobait bizkortu zen Gustavoren bihotza. Felipe Juaristi «Itzarri nahi ez zuen printzesa» - 59. orr.\nGero kafe bat eskatu dugu, EEBBetako ohiko kafe basokada txepelekin zerikusirik ez duen espresso bat [...] eta horrek zinez bizkortu nau. Patxi Zubizarreta «Jeans-ak hozkailuan» - 98. orr.\nZaldia ikustean pixka bat bizkortu zen. garagardoak doi bat bizkortu eta indarberritu nau. Fernando Rey «Ararat mendiaren sumina» - Yasar Kemal - 73. orr.\nYusuf pixkana-pixkana bizkortzen ari zen. Fernando Rey «Ararat mendiaren sumina» - Yasar Kemal - 93. orr.\nAkats eta gabezia horiek konpontzeko modurik onena garapen bizkortua da. Itziar Eizagirre / Amaia Lizarralde «Garapen iraunkorra» - 112. orr.\nGizarte horiek jasaten dituzten aldaketa-prozesu bizkortuek kultur identitate ereduaren halako ahultze bat eragiten dute. Itziar Eizagirre / Amaia Lizarralde «Garapen iraunkorra» - 85. orr.\nAbiada aldatuz, biraketa bizkortuan, bat-batean bukatu zuen bere itzulipurdia, eta horra Nofutur, I bat bezain tente, hagaren gainean. Jon Muñoz «Loroaren teorema» - Denis Guedj - 313. orr.\nabiada bizkortu (3); abiadura bizkortu (4); bat bizkortu (6); bihotza bizkortu (4)\nbizkortu behar (5); bizkortu da (4); bizkortu du (5); bizkortu edo ez (3); bizkortu egin (35); bizkortu egin behar (5); bizkortu egin zen (6); bizkortu egin ziren (4); bizkortu egingo (6); bizkortu egiten (14); bizkortu egiten da (3); bizkortu eta (18); bizkortu nahi (4); bizkortu zen (8); bizkortu zituen (3); bizkortu zuen (16); bizkortu zuten (6)\nedo bizkortu (4); ere bizkortu (6); ere bizkortu egin (4); eta bizkortu (8); ibilera bizkortu (5); lanak bizkortu (3); nuklearra bizkortu (3); pausoa bizkortu (8); pixka bat bizkortu (3); prozesua bizkortu (5); trosta bizkortu (3); urratsa bizkortu (3)\nbizkortzearekin batera (3)\nbizkortzeko asmoz (3); bizkortzeko eta (3); bizkortzeko neurriak (4); desmilitarizazioa bizkortzeko (4); eta bizkortzeko (5); normalizazio prozesua bizkortzeko (4); prozesua bizkortzeko (5); prozesua bizkortzeko neurriak (3)\nabiada bizkortzen (4); bihotza bizkortzen (4); bizkortzen ari (10); bizkortzen ari zen (4); bizkortzen ditu (3); bizkortzen dituen (4); bizkortzen du (3); bizkortzen eta (4); bizkortzen hasi (3); bizkortzen zuen (7); eta bizkortzen (5); pausoa bizkortzen (4)


Ipuin anglosaxoiak VII: Kew lorategiak (Virginia Woolf) | Separata\nAdeline Virginia Woolf 1883. urtean jaio zen Londonen. Ezagun denez, XX. mendeko idazleen lehen lerroan kokatzen den autorea dugu, modernismo anglosaxoiaren adibide behinenetakoa. Bereak dira, esaterako, Mrs. Dalloway (Dalloway anderea), Orlando, edota The Waves (Olatuak) nobela sonatuak. Euskaraz To the Lighthouse (Farorantz) nobela dugu soilik itzulia, Anton Garikanok 1993an argitaratua Literatura Unibertsala sailean. Hala ere, bere ekarria ez zen soilik nobelagintzara mugatu, genero asko jorratu baitzituen bere ibilbidean zehar. A Room of One’s Own (Norbere gela) saiakera dago horien artean, kasik antologia feminista orotan azaltzen den testu klasikoa. Bertakoa da honako esaldi famatua: “Emakume batek bere diru eta gela propioak eduki behar ditu fikzioa idatziko badu”.\nKew Gardens (Kew lorategiak) da bere ipuin ezagunenetakoa. 1919ko maiatzaren 12an argitaratu zen estreinakoz bere ahizpa Vanessa Bell-en bi ilustraziok lagundurik. 1921an Monday or Tuesday (Astelehena edo asteartea) ipuin bilduman berrargitaratuko zen eta 1944an, berriz, A Haunted House and Other Short Stories (Etxe sorgindua eta beste zenbait istorio) bilduman.\nIstorioa Londoneko kanpoaldeko lorategi handi batzuetan kokatzen da, Kew lorategietan hain zuzen, uztaileko egun bero batean. Han pasieran dabiltzan hainbat jende multzotan ipintzen du arreta narratzaileak, baina batez ere beren inguruko landareria, intsektu eta abarren deskripzio joriek egiten dute berezi ipuina. Ez dira ugari-ugariak modernismoaren adibideak ipuingintzan baina dudarik gabe, honakoa litzateke nabarmenetako bat. Halaxe hasten da:\n“Lorezko parterre obalatutik ehunka zurtoin sortzen ziren, bihotz edo mingaina formako hostoetan bihurtuak bide erdian eta petalo gorri, urdin edo horizko ugaritasunean hedatzeko gailurrean, kolore orban handiak gainaldean barreiatuak; eta eztarriaren ilunantz gorri, urdin edo horitik barra zuzen eta gogor bat zen azalaratzen, non urrezko hauts lauso batek halako lakartasun bat ematen baitzion bukaeran.”\nWritten by bsarasola Ipuin anglosaxoiak, Literatura atalean publikatua\tTagged with Kew Gardens,Virginia Woolf\nThe Walkmen ( + Dum Dum Girls + Daughter)


Umeen Deustuko eta Gernikako Gabonetako Parkeak abian dira jada | El Correo\nZurekinUmeen Deustuko eta Gernikako Gabonetako Parkeak abian dira jada\nUmeen Deustuko eta Gernikako Gabonetako Parkeak abian dira jada\nAurreko ediziotako Deustuko Gabonetako Parkea. / I. Pérez\nBarakaldoko BEC-en handiena jartzen duten arren, haurrek ongi pasatzeko aukera izango dute han ere bai\nIZASKUN MOYANO Jueves, 28 diciembre 2017, 22:57\nUrteko azken egunotan Gabonetako oporrak hartzen dituzte etxeko txikienek. Hots, Errege Eguna igaro arte ez dira ikastolara itzultzen. Guraso askorentzat «arazo handia» izan liteke, izan ere, beraiek lanean jarraitzen dute eta ez daukate inor umeon ardura hartzeko. Batzuek aitona-amonekin uzten dituzte, eta besteek haur zaindariren baten laguntza izaten dute. Hala eta guztiz ere, eguraldi hotz eta euritsua nagusi den egunotan zer egin dezakete umeok, etxean gelditu ezean?\nDuela urte batzuk PIN edota Umeen Gabonetako Parkea jartzen hasi ziren Barakaldoko BECen. Egun, hainbat dira bertara hurbildu eta ongi pasatzeko erabakia hartzen dutenak. Han jolastu, margotu, dantzatu eta gauzak erosteko abagunea izango dute. Horretarako, atrakzioak, jolasak, tailerrak, eta beste hainbat ekintzatan parte hartu ahal izango dute.\nBatzuentzat ordea, urrunegi geratzen da Barakaldoko BEC. Hori dela eta, beraien herrian edota auzoan Umeen Gabonetako Parketxoa jarri dute. Besteak beste, Gernika, eta Deustuko auzoetan haurrak ongi pasatzeko jokoak, tailerrak, antzerkitxoak, atrakzioak eta beste hainbat ekintza antolatuko dituzte.\n'Deustu Bizirik' taldeak beraien auzoan datorren urtarrilaren 7arte irekita izango den parkea jarri dute 3 urtetik 10erako umeentzat eskuragarri. Bosgarrenekoz jarraian eta aurreko urteetan izandako arrakasta aintzat hartuta, auzoko denda, zerbitzu eta jatetxeek elkarlanean aritu ondoren urteroko ekintza bilakatu da PIN hau. Bilboko Udala ekimenaren alde agertu da, umeek estalita dagoen espazioan Gabonetako oporrez goza dezaten.\nBestalde, Gernikan ere Gabonetako Umeen Parkea ireki berri dute Jai Alai frontoian. Bertan hiru urte dituzten umeetatik 16 urte bitarteko gaztetxoetara egon daitezke, datorren larunbata bitartean. Goizez zein arratsaldez, gernikarrek joko eta ekintza dibertigarriak burutuz ongi pasatzeko aukera paregabea izango dute.\nJavier Aizpurua fisikari euskalduna, munduko ikertzaile aipatuenen zerrendan Gabonetako programazioa Euskalduna Jauregian arriskuan dago Eulen enpresako grebaren ondorioz


Abu Dhabi | Txutxumutxuak\nRihanna meskita batetik kanporatu dute Abu Dhabin\nRihanna, Abu Dhabiko meskita batean\nMunduan barrena dabil Rihanna azken hilabeteotan, kontzertuz kontzertu. Biraren baitan, geldialdia egin du Abu Dhabin, eta zeresan handia ematen ari da Barbadoseko abeslariaren azken ideiak.\nJoan den larunbatean, kontzertua hasi baino ordu batzuk lehenago, Zayed Xekearen Meskita Handia bisitatzera joan zen, Steven Gomillion eta Dennis Leupold argazkilari famatuekin. Han zeudela, argazki saioa inprobisatzea bururatu zitzaien. Estilismoari dagokionez, guztiz beltzez janztea erabaki zuen, goitik behera arropaz estalita.\nAntza denez, meskitako arduranei ez zitzaien ideia batere gustatu, errespetu falta zela iruditu zitzaielako. Ateratako argazkiek ez omen zuten zuzendaritzak ezarritako baldintzak eta arauak betetzen; hortaz, meskitatik ateratzeko “gonbitea” luzatu zioten.\nErabakiak kontrako eta aldeko erreakzioak eragin ditu. Argazkiek ez dutela ezer txarrik erakusten diote batzuk; beste batzuen ustez, ordea, meskita ez da moda kontuetarako toki aproposena.\nZer iruditzen zaizue Rihannaren ideia? Artea edo probokazioa?\nThis entry was posted in Abeslari gazteak and tagged Abu Dhabi, argazkiak, meskita, rihanna on 23 October, 2013 by Lady Rox.


Kontseiluak eta Konfederazioak ezabaketa-ekimena egin dute\nIragan astean prentsa agerraldia egin zuten Euskararen Gizarte Erakundeen Kontseiluak eta bertako kide den Euskal Konfederazioak. Bertan, frantses Parlamentuan diputatuak lantzen ari diren hizkuntza arloko lege-proposamenean elkarteen hitza aintzat har dezaten galdegin eta aipatu arloan eman diren "atzeranzko urratsak" arbuiatu zituzten. Horien adibide gisara aipatu zituzten azkenaldian frantses hutsean jartzen hasi diren bide-seinaleak. Asteon aldiz, hitzetatik ekintzetara pasatu eta Ametzondoko itzulgunean bide-seinale berria ezabatu dute.\nKazeta.info gunetik hartutako albistea:\nJoan den ostegunean eman prentsaurrekoan Euskal Konfederazioa eta Kontseilua elkarteek Ametzondo itzulgunean ezarritako seinalitikaren arazoa aipatu dute, besteak beste hizkuntz lege baten beharra berriz azpimarratzeko. Atzo arratsaldean ekintza sinboliko bat burutu dute bertan, lehen bezala, seinalitika elebiduna izan behar duela aldarrikatzeko.\nBaionan, autopistan sartzeko bretelaren ondoan kokatzen den Ametzondoko itzulgunea. Bertan obra handiak egiten hasi ziren iazko urte erditsuan. Lan horiek direla eta, bide seinaleak kendu zituzten behin behineko desbideratzeak antolatzeko. Izan ere, Kontseilua eta Euskal Konfederazioa elkarteek joan den ostegunean Baionan eman zuten prentsaurrekoan salatu zutenez, arazoa da bide seinale berriak berriz ematerakoan, frantses hutsezko panoak eman dituztela. Hori atzerapausutzat jo dute aioatu bi elkarteek, pano zaharrak frantsesez eta euskaraz zirelarik.\nEuskararen Erakunde Publikoak (EEP) arazo hau konpontzeko agertutako «pasibitatea» kritikatu dute elkarteek. «Nahiz eta joan den urritik hona bizpahiru aldiz telefonoz eta gutunez EEP abisatu dugun, arazoa konpontzeko DDEarekin harremanetan sar dadin, gaur egun panoak frantses hutsean izaten segitzen dute» azaldu dute Euskal Konfederazioak eta Kontseiluak.\nBI elkarteek bildutako informazioaren arabera, Ametzondoko itzulguneko panoak behin-behinekoak izan behar ziren eta seinalitika elebidunak 2010eko ekaineko ezarri behar ziren. Izan ere, uztailean gaude eta neholako aldaketarik ez da sumatzen. Hori salatzeko xede, atzo arratsaldean, elkartetako kideek afitxa batzuk kolatu dituzte panoen gainean hauek euskaraz ere ezarri behar dituztela galdetzeko.\nKazeta.info gunean albistea, argazki galeria eta abar


5 proposamen fresko uda honetarako – Oñati\n2017 June 21, Wednesday ArteBisita bereziaCultureEntertainmentKobakNatura\nBost proposamen fresko uda garai honetan Oñatin egiteko.\n1.- Usako, hondarrik gabeko hondartza Oñatin.\nUdako egunik beroenetan eskertzen da ur freskoa aurki daiteken bainuleku bat gertu izatea. Inguruko mendi tontor garaienetatik datorkigun ura izanez gero, ezin hobeto gainera. Bainua, hala ere, ausartenentzat. Izan ere, 14 gradu inguruan izan ohi da uraren temperatura.\n2.- Gipuzkoako kobazulo handienetik paseotxo bat.\nArrikrutz-oñatiko kobetan barrena ordu beteko bisitek barealdia eskeintzen dute egunik beroenetan. Kobazuloan urte osoan zehar mantentzen diren 10 graduek bero itogarrien aurkako sendagai ezin hobe dira eta lurpeko munduaren handitasun eta edertasunak bisitari oro liluratuko du.\n3.- 700 urteko historia freskagarria\nUda garaia, opor garaia izan ohi da askorentzat. Toki berriak ezagutu, urrutiko historietan galdu edo Oñati bezelako herri monumentalek gordetzen duten ondare historikoaz aberasteko une egokia. Kaleko bero itogarriaren babesean, klaustroetatik pasian, kapera, unibertsitate zahar edo eliz barruak zeharkatuaz. Turismo bulegoak proposatzen dituen bisita-gidatuek herriguneko ondare aberatsa erakutsi eta bisitarien jakin-egarriak asetuko dituzte.\n4.- Espeleotxiki, abentura kobaren freskotasunean\nProposamenik dibertigarriena. Txiki nahiz helduek gozatuko dutenekoa. Dibertsioa familian izango da eta proposamena lurpea esploratzea!\n5.- Arantzazu, brisa fresko abangoardista\nLaorga eta Sáenz de Oizak XX.mendearen bigarren zatian eraikitako basilika berria euskal ondare artistiko aberatsa biltzen du bere baitan. Jorge Oteiza, Nestor Barrenetxea edo Eduardo Chillida bezelako artisten ekarpenek euskal artearen gune garrantzi bilkatzen duelarik.Egunero zabaltzen ditu ateak, baita bere freskotasunean bisitaria jaso ere.\nArte Bisita berezia Culture Entertainment Kobak Natura\n”Oñatiko Altxorrak” bisita-gidatuak 🗓 🗺


Erromeria Eguna uztailaren 13an ospatuko dute Errenterian jai giroan — dantzan.eus\nHemen zaude: Hasiera › Hemeroteka › Erromeria Eguna uztailaren 13an ospatuko dute Errenterian jai giroan\nErromeria Eguna uztailaren 13an ospatuko dute Errenterian jai giroan\nGoizeko hamaiketatik goizaldera arte musika eta dantza saioak antolatu dituzte\nEuskal Herriko dantzazaleek hitzordua dute hilaren 13an, larunbata, Oreretan. Ereintza dantza taldeko ordezkariek Erromeria Egunean parte hartu eta musika zein dantzarekin gozatzeko deia egin zuten atzo, bere laugarren ekitaldiaren aurkezpenean. Goizeko hamaiketan hasita goizaldera arte musika eta dantza izango dira Errenterian, trikitalari, dultzainero, albokari, txalapartari, txaranga, abeslari eta dantzarien eskutik.\nGoizean kalez kale ibiliko dira. Eguerdian, berriz, Euskal Herriko jota mota desberdinez osatutako dantza eta musika ikuskizuna izango da, eta, arratsaldeko seietan, herri bazkariaren ondoren, erromeria handia ospatuko dute Zumardian eta herriko kaleetan barna. Bukatzeko, gaueko hamar eta erdietan, dantzaldia izango da Zumardian Alaitz eta Maider eta Italiako Lou Seriol talde okzitaniarrarekin.\nEgunean zehar adin eta maila guztietako musikari eta dantzariak ikusi ahal izango dira; hasiberriak, iaioak, gazteak eta ez hain gazteak. Besteak beste, Edurne Iturbe eta Oihana Irastorza trikitilariak, Juan Mari Beltran, eta Luis eta Joxe Mari Astiazaran anaiak dultzaina eta trikitixarekin, Ibon Koteron albokalaria, Uranzu taldeko dultzaineroak, Ereintza Elkarteko txistulari taldea eta Zubietako Zanpantzarrak daude parte-hartzaileen zerrendan.\n«Herri dantzei eta erromeria giroari bultzada emateko» ekin zion Ereintzak Erromeria Eguna antolatzeari eta urtero bide horretan jarraitzeko asmoa du, atzo Pello Urreaga Errenteriako dantza taldeko ordezkariak ziurtatu zuenez. Garai batean erromeriak auzo eta herrietan izaten ziren moduan sortzea da helburua, «inork prestatu gabe, bere kasa», azaldu zuen.\nUrreaga eta Ereintza taldeko lehendakari den Juantxo Maiaz gain, Patxi Perez eta Jon Maia dantzariak eta Juan Mari Beltran musikaria ere izan ziren aurkezpenean. Jon Maiak «euskal dantzen eredu parte-hartzailea» nabarmendu nahi izan zuen. Oholtza gainean egiten den ikuskizuna izateaz gain, dantzak «festa egiteko, ondo pasatzeko, harremanak izateko balio izan du», azaldu zuen Ereintzako dantza taldearen arduradunak, eta dantzari «beste zentzu hori gaineratzea garrantzitsutzat» jo zuen.


Irekia Eusko Jaurlaritza - Gobierno Vasco :: Lehendakariak Bake eta Bizikidetza Planaren proposamena aurkeztu du\nLehendakariak Bake eta Bizikidetza Planaren…\n\n2013-2016 Bake eta Bizikidetza planaren aurkezpena Iturria: Irekia\n\n\n\n\nLehendakariak bakearen eta bizikidetzaren eraikuntzak hiru zeregin handi dituela azaldu du: indarkeria behin betiko amaitzea, eragindako kaltea aitortzea eta «bestearen egiari lekua egitea». Bake eta Bizikidetza Planaren proposamenean jasotako hiru erronka handi dira; Urkulluren gobernu-taldearen jarduera-plan horrek 7 helburu «zehatz eta ebaluagarri» ere baditu, gainera: ETAren benetako amaiera, haren desarmea, armagabetzea; Giza Eskubideen urraketa guztiak egiaztatzea; biktima guztiak aintzat hartzea eta haiei ordaina ematea; oroitzapenerako politika publika bat bultzatzea; beste espetxe-politika baterako akordioak sustatzea; topaketa soziopolitikoetako oinarrizko adostasunak lortzea, eta elkarketa sozialeko kulturan aurrera egitea. Iñigo Urkulluk adostasunerako deia egin du helburu hauek lortzearren; haren iritziz, akordioak «funtsezkoak» dira, eta «lan erraza ez» dela aitortu arren, lehendakariak azaldu du Plan honek askotariko akordio txikien bilaketan oinarrituriko lan-metodologia bat bultzatzen duela, euskal adostasunaren azken ikuspegi «sendo eta trinko» bat eraiki ahal izateko.\nIñigo Urkullu lehendakariak Eusko Jaurlaritzaren 2013-2016ko Plan eta Bizikidetzaren proposamena aurkezteko agerraldia egin du komunikabideen aurrean. Proposamen «irekia» dela adierazi du Iñigo Urkulluk; hala, gutxi gorabehera 3 hilabeteko epe bat zabalduko da gaurtik aurrera legebiltzarreko kideek, elkarteek eta euskal gizarteak berak testuari ekarpenak egin diezazkioten. Bake eta Bizikidetza Planaren behin betiko onarpena aurtengo urrian izango da.\nAzkenik, «gizarte-espazioko topaketa bat partekatu behar» dugula esan du Urkullu lehendakariak, non guztiok leku bat dugun. Halaber, Eusko Jaurlaritzaren Bake eta Bizikidetza Planaren araua «gizarte-topaketa bat partekatzeko oinarrizko baldintzak eta konfiantza sortzea» dela gehitu du. Eta horretaz gain, oraingoa dela «hartarako unea» azaldu du lehendakariak; amaitzeko, «epe luzeko ikuspegiz» eta «estatu-zentzuz» jokatzeko eskatu du berriro, guztiontzako etorkizun bat eraikitzeko.\nhelburuak_eu.mp3 behera kargatu (1 MB)\nintervencion_lhk_paz_y_conv... behera kargatu (30 MB)\nekimenak_eu.mp3 behera kargatu (1 MB)\nalderdiekin_elkartetzea_eu.mp3 behera kargatu (500 KB)\ngizartea_elkartea_eu.mp3 behera kargatu (600 KB)\nalderdiekin_elkartetzea_eu.mp4 10 MB\nekimenak_eu.mp4 20 MB\ngizartea_elkartea_eu.mp4 20 MB\nhelburuak_eu.mp4 20 MB\nrecursos_lhk_paz_convivenci... 30 MB\n2013_06_11_lehen_plan_paz_0... 2 MB (jpg)\n2013_06_11_lehen_plan_paz_0... 3 MB (jpg)\nbake_eta_bizikidetza_plana.pdf 600 KB (application/pdf)


Frydays for future, aldaketa klimatikoaren aurka | Arizmendi ikastola\nFrydays for future, aldaketa klimatikoaren aurka\nIrailak 20tik 27rako astea klima aldaketaren aurkako ekintza-astea izan da mundu mailan. Klima aldaketarekin kezkatuta, Fridays for future, gazteen mugimenduak mundu greba deitu du gaurko. Horrela, elkarretaratzeak egongo dira Euskal Herriko hiriburuetan klima aldaketaren aurka. Arizmendi ikastolan ere hainbat ekintza egin dira gai honen inguruan gizartea kontzientziatzeko.\nBasabeazpikoak, adibidez, kalez-kale ibili dira plastikoak lurretik jasotzen. Almenekoak, aurreko astean egin zuten mendi irteeran ahalik eta plastiko gutxien eramateko kanpaina egin zuten. Gaur, Aretxabaletako Plastikoak Buruan taldeak herriko plazan 18:00etan antolatu duen ekintzan parte hartuko dute. Ekintza horretan elkartuko dira Almeneko ikasleak eta Basabeazpikoak beste ikastetxe batzuetako ikasleekin batera.\nGreba deialdiari dagokionez, Almenen batxi 1ekoek eta Gaztelupen batxi 1ekoek eta DBH 4koek greba egin dute gaurkoan, baita Lanbide Heziketakoek ere. Batxi 2koak ikasbidaian daudenez ez dute bozkatu.\nBide batez, berri hau aprobetxatu nahi dugu zuek ere, ikasle, irakasle zein guraso gaurko egunean antolatutako ekintzetan parte hartzera animatzera. Zaindu dezagun gure etxea!! Argazkiak.


Be happy – Kaiku Begetal\nBarruan daramagun veggiearentzat\nOloa Gehitutako azukrerik gabe\nArbendola Gehitutako azukrerik gabe\nNaturala Gehitutako azukrerik gabe\nLandareak bezain naturala\nAlmendra krematsua, kontserbatzailerik gabe\nZure gorputzak benetan behar duena bakarrik\nBenetako zaporea, benetako elikagaiak\nHobeto janez, hobeto sentitu\nIrri egin, larunbata da eta\nOndo jaten duzunean zaude ondo\nOngizate fisiko eta mentala\nGorputza zaintzea ez da alderdi fisikoa zaintzea bakarrik, adimena ere zaindu behar da. Jaten duzunarekin ondo sentitzea oso lotuta dago jaten duzunaren atzean dagoenarekin. Jasangarritasuna eta osasuna dira landare-jatorriko elikagaiak kontsumitzearen onuretako batzuk.\nlarunbata da eta\nTopikoa dirudi. Benetan pentsatu arte. Zoriontsu egiten gaituzten gauzak soilak, egunerokoak, xumeak dira. Batzuetan, gauzak ere ez dira. Uneak, pertsonak, bizipenak baizik. Elikadurarekin gauza bera gertatzen da. Ez da ez formula konplexurik, ez osagai artifizialik erantsi behar funtsezkoaz gozatzeko. Almendra, lima, mertxika, banilla soilak… fruitu soilak, landare soilak.\nJaten eta pentsatzen dugunarekin bat etortzeak gure aldartean eragin zuzena dauka. Beraz, pentsatzen duzun bezala bizi, pentsatzen duzun bezala jantzi, pentsatzen duzun bezala kontsumitu, eta noski, pentsatzen duzun bezala jan.\nLandare-jatorriko elikagaiek –frutak, adibidez– jateko gogoa, aldartea eta loa erregulatzen dituzten hormonen ekoizpena bultzatzen dute; serotonina eta endorfinena, besteak beste. Zientziak aspaldi frogatu zuen jaten dugunak gure aldartean eragin zuzena duela. Bestela esanda: hobeto elikatzen garenean, umore hobea dugu.\nKAIKU BEGETALen ikuspegitik, ongi bizitzeak jada ez du esan nahi elikagai onak eta osagai orekatuak jatea bakarrik. Buruarekin lotuta dago, gorputzarekin bezainbat. Gehiago eta hobeto gozatzea esan nahi du, urteei bizitza emanez, ez bizitzari urteak bakarrik.\nBeraz, orojalea, «veggie»a, flexitarianoa, malgutarianoa, beganoa, «disfrutarianoa» edo zarena zarela, zoriontsua izan. Horrek oso ahogozo ona uzten du.\nArbendol-edaria Gehitutako azukrerik gabe\nOlo-edaria Gehitutako azukrerik gabe\nEsaten duguna gara\nIkusten duzuna da\nDuen zaporea bezalakoa da\nAurkitu zure Be aldea\nKaiku Corporación ® 2021


ELKARRI BIZKARRA EMANDA | Hitzen uberan\n← Maialen Berasategi eta Aritz Galarragarekin solasean Irakurrieranen\nGalder Perezi elkarrizketa →\nELKARRI BIZKARRA EMANDA\nPosted on 2020-07-23 by Txema Arinas\nDuela ilargi asko koadrilako adiskide bat etorri zitzaidan galdezka; “esan didate egunkari batean idatzi zenuela?” “Bai, hiru astean behin”, erantzun nion. “Ah, hori euskaraz al da, ezta”, bota egin zidan erabat dezepzionaturik, euskarazkoa izanda nirea berak uste zuen kategoria ez bailuen. Euskararen etsai? Duda zipitzik ez, euskararekin zerikusirik duen orori muzin egin ohi dio, gasteiztarra izanda euskara gauza guztiz arrotza, maiz ere kanpokoek inposatutako harlauza bat, zaiolakoan bizi baita, batik bat bere hirian bertan bizi diren batez besteko 50.000 euskaldunon nondik norakoei ezaxola bezain ezjakina. Halako ateraldiak atoan ekarri zidan gogora Gemma Zabaleta PSE-EEko sailburu ohiak aspalditxo euskarari buruz aldarrikatutakoa: “Altxor bat da euskara. Niretzat aurkikuntza ikaragarria izan da ikastea. Zoritxarrez, hemen, Euskal Herrian, bi kultura bizkarra emanik bizi dira: erdal eta euskal kultura. Nik orain deskubritu ditut euskal kultura, literatura, musika, dena. Aldi berean, nire nortasuna ere deskubritu dut, nolabait. Barnetegian ikasten duguna ez da soilik hizkuntza bat; Euskal Herriko nortasuna ere ikasten dugu, eta horrek izugarrizko garrantzia du. Irakasleek maitasun handia jartzen dute, eta monumentu bat egin beharko genieke.” Nola da posible, beraz, hainbat eta hainbat euskal erdaldunek euskarari muzin egitea, baita gutxietsi ere? Zabaleta andereak berak erantzun zuen Berriako elkarrizketa berean: “Erdal kulturaren pisua hain handia da, modu batean zapaldu egiten du euskal kultura. Ez dago orekarik bien artean.” Horrenbestez, ezta egia elkarri bizkarra emanda bizi direla, bi mundu erabat aparte balira bezala, nolabait esanda Belgikan bizi bagina bezala, alde batetik flandestar nederlanderadunak eta bestetik waloi frantsesdunak. Euskaldunak erdal munduaren parte gara nahitaez, bai gazteleraz zein frantsesez, ez gara bizi erdal kulturari bizkarra emanda, guztiz kontrakoa baino, euskaldun asko eta askok erdal kultura baino ez dute atsegin, edo bestela esanda, euskaldun mordoa, gehienak ez esatearren, euskal kulturari bizkarra bizi da. Euskal kultura maite eta jorratzen dutenak euskaltzaleak omen dira ia soil-soilik. Hauek ere ez dira erdal kulturari bizkarra emanda bizi, aitzitik, normalean erdal kulturatik edan ohi dute euskaraz sortze aldera, erdaldunek beraiek ere egin ohi duten bezala gainerako erdal kulturetatik. Erdaldunak dira, euskal erdaldunak argi eta garbi esanda, euskal kulturari zeharo bizkarra emanda bizi direnak. Jakina, guztiz zentzuzkoa da euskal kultura ez ezagutzea hizkuntza bera ez baldin badakite. Ezta hori nabarmendu gura dudana, ez, euskal kulturarekiko begirunerik eza edo jitezko erdeinua baizik. Euskal erdaldun gehienak dira euren herriko ondare bati bizkarra emanda bizi direnak, euskara euren bizian soberan dutenak, aukeran euskara euren pasaiatik ezabatuko luketenak molestiak baino eragiten ez baitizkio euren herrialdean beste hizkuntza ofizial bat izatea, batik bat euren seme-alaben hezkuntzari dagokionez.\nLiteraturara aldatuta, hau baita zutabe honetako idazgaia, gorago esandakoa ezin ageriago da euskal literaturak erdaldunen aldetik merezi duen arreta kontuan hartuta, eta betiere euskal erdaldunen aldetik. Norainoko ezagutza dute euskal literaturaz, hau da, erdarara itzulitako hainbat eta hainbat euskal idazleren lanez (Bernardo Atxaga, Ramon Saizarbitoria, Anjel Lertxundi, Harkaitz Cano eta abar eta abar) gure erdal herrikideek? Nik uste dut gehienek ez dakitela tutik ere euskal literaturaz. Hori da behintzat nire eskarmentua. Hortaz, ezta egia, berriro diot, elkarri bizkarra bizi garela euskaldunak eta (euskal) erdaldunak; haiek dira guri bizkarra ematen digutenak euren euskal kulturarekiko arduragabekeriaz. Nork bere errua.


Laurogei itsasontzi inguruk parte hartuko dute Oilarraren estropadan - - Hiruka.eus\nLaurogei itsasontzi inguruk parte hartuko dute Oilarraren estropadan\nUkberri 2003-12-26 20:10\nAbenduaren 27an, bihar, gurutz motako itsasontzietarako Oilarraren estropada egingo da 12:00etatik aurrera. Real Club Marítimo del Abra-Real Sporting Clubek 2003 urtean antolatu duen estropaden egutegian azkena da proba hau. Guztira, 80 itsasontzi inguru ibiliko dira Abran.\nEguraldia traba ez bada, Sestaoko Benediktako untzitegitik abiatuko dira 80 itsasontzi inguru, 10 milia luzeerako ibilbidea egiteko. Gainera, irteeratik metro gutxira estropadako unerik ikasgarriena helduko da: itsasontziak, bela guztiak luze-luze eginda, Bizkaiko Zubiaren azpitik igaroko dira. Une hori argazkiak ateratzeko aprobetxatzen dute ibaiaren alde bietan bildutakoek. Zubi esekia atzean utzi ondoren, Abra barnean ibiliko dira gurutzontziek, triangelu itxurako ibilbidea egiteko.\nReal Club Marítimo del Abra-Real Sporting Clubek antolatzen duenazkeneko proba da biharkoa. Estropada amaitu eta gero, ohikoa denez, Maritimoko instalazioetan indaba-jana egongo da, eta ondoren, Abran eginiko hainbat estropadetako sariak banatuko dira. Besteak beste, Ahate-eme saria emango diote denboraldian akatsik handienak egin dituenari, eta partaide onenari, berriz, Oilarra saria.\n2002 urtean, Erick Jaureguiren Zorongok irabazi zuen Oilarraren estropada, bigarrena Garabato izan zen eta hirugarrena Symphony. Abran 75 itsasontzi bildu ziren egun horretan. Dena den, haizeak ez zuen askorik lagundu eta ontziak talka ez egiteko neurriak hartu behar izan zituzten antolatzaileen. Aurtengoan horrelakorik ez gertatzea espero dute.


Lurgorri: �UPV/EHUk ikasleen kontra eginez, iraileko azterketa deialdia kendu du �\n�UPV/EHUk ikasleen kontra eginez, iraileko azterketa deialdia kendu du �\nLurgorri Ikasle Elkarteak salatu duenez, Carmen Gonzalez Murua Ikasketen Antolamendurako Erretoreordea ez da ikasleekin bildu akordio batera iristeko.\nLurgorrik aurkeztutako eta UPV/EHUko talde guztiek babestutako proposamenarekin bilatzen zen iraileko deialdia mantentzea eta erabakia ikasleen esku jartzea. Ez dago aurrerapena arrazoitzeko azterketarik, ez bada zentroen kudeatzea errazteko dena.\nIgaro den ikasturtean, UPV/EHUk ikasturte osorako proposatu zuen iraileko deialdia aurreratzea Gradu berrietarako. Proposamen hau desagertzear dauden tituluetara luza zitekeen Zentroek hala onartzen bazuten. Halaber, oraingo ikasturtean ere aurreratzea planteatzen zen, aldaketak ikasturtea amaitu baino 3 hilabete lehenago onartzen ziren arren. Lurgorriren aburuz aldaketa hori desleiala izan da ikasleriari ez zitzaiolako matrikulatzean honen berri eman, eta Ikasleen Antolamendurako Batzordearen oniritzia beharrezko izatea lortu zen. Honakoa izan zen Iñaki Goirizelaia UPV/EHUren Erretoreak berak eginiko proposamena eta bere taldeak hainbat zentrotan bete egin ez zuena. Lurgorrik egutegi alternatiboa planteatu zuen eta UPV/EHUren aldetik ez zen akordio batera iristeko borondaterik erakutsi.\nAurten, aurrekoetan gertatutakoa errepikatu da. UPV/EHUren aldetik iraileko deialdia kentzen duen egutegia planteatu dute. Oraingo honetan ikasle guztientzat ( Graduak eta desagertzear dauden titulazioak). Lurgorrik iraila mantentzeko aukera aurkeztu du eta ikaslea izan dadin uztailean edo irailean aurkeztea erabakitzen duena. Oraingo honetan gure proposamenak UPV/EHUn ordezkaritza duten elkarte guztien babesa jaso du. Dena dela, Unibertsitateak proposamena errefusatu du adostasunik bilatu gabe.\nLurgorri Ikasle Elkarteak UPV/EHUren Gobernu Kontseiluak onartutako egutegia errefusatzen du eta UPV/EHUren jarrerak sortarazten dion harridura adierazten du. Era berean zalantzan jartzen du Erretore Taldeak hauteskunde kanpainan agindu zuen ikasleen Gaiak aztertzeko Batzorde Paritarioaren baliagarritasuna.


Euskal Herriko gazte eleaniztunei buruz dihardute liburu honetako hamalau kapituluek; haien praktika eleaniztunek gurutzatzen dute liburuko atal oro. Gazte eleaniztunen hizkuntza-praktikak eta -ideologiak ikertzeko ikuspuntu ugari azaltzen dira liburu honek biltzen dituen lanetan. Askotan esaten da Euskal Herria hizkuntza-laborategia dela. Agerian geratu da hori, beste behin, eta ezin hobeto baliatu dute gure laborategi hau liburuan parte hartu duten egileek. Uste dugu denon artean ekarpen interesgarria egin diogula berez emankorra den arloari, eta hari-mutur asko bistan utzi dituela, inork etorkizunean heldu nahiko balie ere. Aldi berean, balio digu ikasteko zein diren gazteak eta hizkuntzak ardatz hartuta lanean ari diren ikertzaileen egungo hainbat iker-lerro.\nArdatz nagusia gazte eleaniztunak dira, eta bereziki gazteen sare sozialetako hizkuntza-praktikak. Ikuspegi lokalaren eta globalaren arteko tentsioa antzematen da, Europako beste testuinguru askotan bezala, Euskal Herriko gazteen artean ere. Euskara hizkuntza gutxitua da, eta bertako erdarekin, ingelesarekin, eta beste hizkuntza askorekin batera bizi da xxi. mendeko Euskal Herrian. Horri lotuta, euskararen estandarizazio berantiarra dela batetik, euskararen hizkuntza gutxitu izaera dela bestetik, aldaera estandarraren eta tokiko aldaeraren arteko harreman maiz konplexuei ere begiratu nahi die.\nEuskal Herriko zenbait unibertsitatetako ikertzaileek hartu dute parte liburu honetan, eta Euskal Herriko zenbait unibertsitate dira ikerketen kokaguneetako batzuk, baita eskolak eta beste esparru batzuk ere, irakurleak frogatu ahal izango duen bezala.


Ainhoa Arambarri, Gimnasia erritmikotik errugbira! – Eibar Rugby Taldea | Webgune ofiziala\nAinhoa Arambarri, Gimnasia erritmikotik errugbira!\nAinhoa Arambarri, Gimnasia erritmikotik errugbira!2020-11-182020-11-18http://www.eibarugby.com/wp-content/uploads/2018/03/cropped-eibarko-rugby-taldea-logo-blanco.pngEibar Rugby Taldea | Webgune ofizialahttp://www.eibarugby.com/wp-content/uploads/2020/11/img-20201118-wa0024.jpg200px200px\nGimnasia erritmikotik errugbira, hau da Ainhoa Arambarriren istorioa. Eibar errugbiko neskekin elkartu berri den neska gazte bat.\n– Txikitatik gimnasia erritmikoan ibilia, eta orain, errugbia probatzera animatu zara… Zer dela eta aldaketa hori? Zerk erakarri zizun errugbia probatzera?\nDuela 3 urte utzi nuela gimnasia, baina neska txikiei eskolak ematen aritu naiz eta epaile nazionalaren titulua ere badut. Utzi nuenetik, taldean lan egitea falta botatzen nuen, baita entrenatzea eta talde bateko taldekide sentitzea…Maitane, ohorezko mailan jokatzen duena, nire klasean dabil eta konbentzitu egin ninduen probatzera. Eta pentsatu gabe, hemen nago.\n– Orain Eibartarren klubeko kide zara, iaz maila nazionalean igotzea lortu zutenen parte… Zeintzuk izan dira zure lehen inpresioak taldearekin?\nEgia esan, hasiera batean enbarazu egiten nuela sentitzen nuen. Baina ez taldekideak horrela sentiarazten nindutelako, baizik eta hasieran pixka bat zabaltzea kostatu zitzaidalako. Gainera errugbian ez nuelez inoiz ere ez jokatu, arraroa iruditzen zitzaidan dena. Denborarekin, uste dut taldeari egokitzen ari naizela, ez haien mailari, noski, baina beti laguntzen didate, beti daude prest edozer azaltzeko eta gauzak ondo egiten ditudanean ere esaten didate eta hori, eskertzen da. Taldean giro ona dago eta hori asko gustatzen zait.\n– Gimnasia erritmikoko irakaslea izan zara eta goi-mailako kirol-ikasketak egin dituzu… Uste duzu inoiz errugbiko entrenatzailea izango zarela?\nNork daki. Egia esan, aurten, nire asmoa ahal dudan guztia ikastea da, asko entrenatzea eta, nolabait, taldeari laguntzea. Ez nago etorkizunean pentsatzen ari oraintxe bertan; badakit kirol hau gustatu zaidala eta jarraituko dudala entrenatzen ikasteko eta hobetzeko helburuarekin. Momentuz hori da buruan daukadan bakarra, eta nire aldetik, dena emango dut.\n– Zure ustez, zer ekarpen egin diezaioke gimnasia erritmikoak errugbiari?\nUste dut oso kirol desberdinak direla, ez dutela zerikusirik haien artean. Baina kontua da, Gimnasia Erritmikoan eta Errugbian bezala, entrenatzaileek balio batzuk ematen dituztela, bi kirolek diziplina handia eskatzen dutela eta bi kiroletan taldean lan egitea baloratzen dela.


Kaldereroak direla eta, zozketa berri batekin gatoz - Irutxuloko Hitza : Irutxuloko Hitza\nAurtengo Kaldereroak hurbiltzen ari dira, eta IRUTXULOKO HITZAk zozketa berezi bat prestatu du.\nAurtengo Kaldereroak hurbiltzen ari dira, eta IRUTXULOKO HITZAk zozketa berezi bat prestatu du zuentzat gure Instagrameko kontuan, etxetik bada ere garagardo on batzuekin ospatzeko.\nBaina lehendabizi, Donostiako Kaldereroei buruz zenbat dakizuen jakin nahi dugu. Horretarako, galdera honi erantzun behar diozue: “Zenbat tribuk hartzen dute parte kaldereroetan?”.\nEman pauso hauek, eta animatu zozketan parte hartzera:\n1) Erantzun galderari (asmatzen duten parte hartzaileak hartuko dira soilik kontuan zozketa egiteko garaian).\n2) Jarraitu @irutxulokohitza-ri.\n3) Aipatu lagun bat.\n4) Eman ‘atsegin dut’ publikazio honi.\nNahi adina aldiz hartu dezakezue parte, baina, betiere, aldiro lagun ezberdin bat aipatuz.\nParte hartzeko epea igandean amaituko da, otsailaren 7an.\nOtsailaren 8an jakinaraziko dugu nork irabazi duen, Instagrameko publikazioan bertan.\nEz galdu aukera, eta gozatu Pagoa euskal garagardoaz!


Bizkaiko Hitza | Albisteak Archives - Page 92 of 126 - Bizkaiko Hitza\nLangabezian, baina lana bilatzeko lanean »\notsailak 03 | Albisteak, Bizkaia, Ekonomia |\t703\nHondotik azalera, denok batera. Bou Sarea izeneko anezka sortu dute Busturialdean, langabeei lana bilatzen laguntzeko. Gizarte berrikuntzarako programak garatu dituzte, Bizkaiko Foru Aldundiaren laguntzarekin. Ezkerraldean, Nerbioi Ibaiz…\nEmakume bat harrapatuta hil zuen kale garbigailuak ez zuen soinu alarmarik »\notsailak 03 | Albisteak, Bizkaia, Gizartea |\t377\nRicardo Barkala Bilboko Lan eta Zerbitzuetarako zinegotziak gaiari buruzko azalpenak emateko agerraldia egin eta biharamunean jakin da berria, egunkari batek filtratuta: aurreko astean, Deustuko San Pedro plazan kaleak garb…\nLarru ontzaileen ondarea gal ez dadin »\notsailak 03 | Albisteak, Asteburuko proposamena, Bizkaia, Kultura |\t1180\nLarru onduen usaina giroan. Makina zaharren triki-trakaren erritmoa gogoan. Urteen joan-etorriek aldatu ez duten espazio zabala, bere hartan, geldirik; mutu egonik ere, historiaren aldi baten berri emanez. Duela hamar urte itxi zuten Foruan urteetan martxan egon den Teneria Vascongada larruak ontzeko lantegia. Zirrara berezia eragin dio lekuak Aitor Arana Arruti argazkilariari. “Lehenengoz sartu nintzenean, liluratuta utzi ninduen. Denboran geldituta zegoen. Pentsatu nuen altxor bat zela”. Suntsitzeko arriskuan dago orain, eta, barrualdeak duen garrantzi handiaz jabetuta, erabilera bat eman diezaioten, erakusketa deigarri bat antolatu du: Salba dezagun kurtiderixie bihar inauguratuko dute, eta hilaren 24ra arte egongo da ikusgai, Gernika-Lumoko kultur etxean.\nRicardo Arrazola Sagastizabalek 1940ko hamarkadan hartu zuen lantegia. Baina, berez, 1918koa da. Hala ekarri du gogora oñatiar haren iloba Iñaki Arrazolak. Belaunaldi askotako larru ontzaileen familia bateko oinordekoa da. Hura eta haren lehengusuak izan dira tradizioa hautsi duten lehenak. Hala ere, ondotxo daki zein den Foruan egiten zuten lana, Doroteo Arrazola Markiegi aita zuena izan baitzen lantegian lan egin zuen azkena.\nLarrua ontzeko prozesu osoa egiten zuten bertan. Larruak hiltegietan jaso, eta biltegietan gordetzen zituzten, gatzetan. Lantegira iritsi bezain laster, gatza kendu, pisatu eta sailkatu egiten zituzten. “Orbainik edo makulu markarik edo antzekorik zuten aztertzen zuten, arrasto horiek larruen prezioa merkatzen zuten eta”. Uretan jarri, eta gatz, koipe eta ile arrastoak kendu behar izaten zizkieten. Gustuko lodierara egokitu, eta karetan jartzen zituzten gero. Larrua ontzeko garaia iristen zen orduan. “Bi prozedura zeuden: landare bidezkoa eta kromo bidezkoa. Hemen, normalean, landare bidezkoa egiten zen”. Lehortu, lisatu, koipea eman, eta merkaturatzeko prest uzten zituzten.\nMadrilen, Salamancan eta Sevillan zeuzkan ordezkari eta bezerorik garrantzitsuenak. “Larru gehienak zapatagintzarako eta zaldi eta abereentzako zelak edo uhaleria egiteko erabiltzen zen”.\nGaur egun, pentsaezina da Teneria Vascongada lantegia martxan jartzea. Adinagatik eta belaunaldi berriek lekukoa hartu ez ziotelako itxi zuen Arrazola Markiegik. Baina bestelako arrazoirik ere bazegoen: “Larrugintzan jarraitzeko bete beharreko neurriak ez ditu betetzen era honetako kurtideria tradizional batek: kutsaduraren eta segurtasunaren aldetik, besteak beste. Joan den mendeko industria bat da”.\nBeharrerako ez, baina jarduera ekonomiko haren lekuko gisa historia egiteko balio handia du lantegiak. “Aitak lanean zegoela utzi zuen bezala dago”. Arana argazkilariak makinak martxan ere ikusi ditu. Bera izan da horren guzti horren lekuko. “2012an sartu nintzen lehenengoz lantegian, Iñakiren eta familiaren baimenarekin. Argindarra zuen oraindik, eta bertan lanean aritua zen gazte ezagun batek martxan jarri zituen makinak. Funtzionatzen zuten”.\nAltxor hura zaindu eta babestu behar zela jakin zuen orduan bertan. “Atentzioa eman zidan lekuaren edertasunak: argiek, lehortegiak… Hiru solairuko eraikina da. Beheko solairuan daude makina gehienak. Eta azkenengoan lehortegia dago”.\nBisita bat baino gehiago egin du lokalera. Horietan guztietan argazki saioak egin zituen, materiala jaso eta aurrerago erakusketa egin ahal izateko. Lan hori bihar emango da argitara. 54 argazki aukeratu ditu artistak. “Gehienak larrua ontzeko askotariko arteei buruzkoak dira”. Makinak, baloiak eta larruak ikusi ahalko dira, besteak beste.\nLarruek protagonismo berezia hartuko dute. Lantegian bertan gordeak izan dituzte, zintzilik. Eta hala jaso ditu Aranak bere argazkietan ere. Lantegitik hartu, eta erakusketa aretoan zintzilikatuko ditu artistak: “Bisitariek larrua ontzeko lantegia zer den usain dezaten nahi dut”. Erremintak eta zenbait tresna ere eramango ditu kultur etxera.\nProzesu osoa, bideo batean\nLarrua ontzeko prozesu osoa jaso zuten bideo batean, 2006an. Hori ere emango dute erakusketa aretoan. “Azal bat besterik gabe zelan sartu, eta onduta eta ezkoztatuta zelan ateratzen den ikusi ahalko da. Beheko solairutik hasi, eta hirugarren solairura arteko bidea erakusten du”.\nArgazkietako batzuek beste batzuek baino itxura errealistagoa dute. Hala ere, denak ala denak teknika bera erabilita osatu ditu: HDR edizio estiloa deritzona erabilita, alegia. “Horretan ere izan dudan garapena ikusten da. Erakusketan, 2012an egiten hasi nintzeneko irudiak ikusten dira. Gutxiago tratatuta daude, gutxiago landutakoak dira”.\nErakusketa ez da, beraz, ohiko argazki erakusketa bat izango. Ez izango duen itxurari erreparatuta; ezta dituen helburuei erreparatuta ere. “Berezia izango da. Lantegiaren planoak ere jasoko ditut panel batean. Hala, bisitariak ikusi ahalko du zer-nolako irtenbide arkitektonikoa izan ahalko lukeen”.\nInaugurazio ekitaldia bihar egingo dute, 19:00etan. “Ez nuen ohiko erakusketa bat egin nahi. Larrua ontzeko lantegiko elementuez gain, zuzeneko musika ere izango da. Biolontxelista batzuk ariko dira giroa berotzen. Horrez gain, Santurtziko San Jorge lanbide heziketako ikastetxe integratuko ikasleak ere etorriko dira, eta argazki saio batzuetarako nirekin egiten duten lanaren erakustaldia egingo dute: modelo bat makillatuko dute kurtideria bateko langile gisa”.\nAranaren lanaren adierazgarri izango da erakusketa. Abandonatutako lekuetan argazkiak egitea maite du: “Etxe abandonatuak, lantegi abandonatuak, errotak…”. Etxetik gertu era horretako altxor bat aurkitzea sinestezina iruditu zitzaion. “Erabileraren bat izan behar zuela pentsatu nuen”.\nIñaki Arrazolaren aitonaz eta aitaz gain, beste sei-zazpi behargin zituen lantegiak; inguruetako baserrietakoak ziren. Beraz, industria handien eraginik ez, baina, bere neurrian, garrantzia izan zuen herrian. Bizkaian itxi zuten azken kurtideria izan zen, gainera.\n1918an, Martin Berasaluzek lantegia eraiki zuen garaian, era horretako leku asko zeuden Araba, Bizkai eta Gipuzkoan. Hala ekarri du gogora Arrazolak: “50 inguru izango ziren. Abeltzaintza gehiago zegoen orduan. Hala, ia herri guztietan hiltegiak zeuden. Beraz, larrua landu eta ontzeko leku horiek behar ziren”.\nLantegi barrualdea industria ondare izendatu zuen Jaurlaritzak. Baina Arrazolak eta Aranak gogora ekarri dute eraikina bera behar bezala mantentzen ez bada barrukoa ere hondartzeko arriskua dagoela.\nForuko Udala Hiri Antolamendurako Plan Orokorra aztertzen ari da, eta hortik zein irtenbide lortuko duten zain dago Arrazola. “Asmoa da kurtiderian jardueraren bat sortzea, eta, nola ez, barruan dauden tresneria eta materialak babestea eta errespetatzea. Museo bat egitea izan liteke aukera bat. Baina zer egin aztertzen ari dira”.\nDenbora dute kontra, ordea. “Azkar ibili beharko dute”, adierazi du ugazabak. “Hamar urte inguru dira itxi zutenetik, eta, teilatua eroriko balitz edo barruan ura sartu, akabo”. Bide beretik mintzatu da Arana ere: “Oso egoera ezegonkorrean dago. Erortzeko arriskua du”.\nurtarrilak 27 | Albisteak, Asteko Gaiak, Bizkaia, Ekonomia, Gizartea |\t617\nBatez besteko pentsioa 1.139 eurokoa da. Hala ere, 300 jasotzen dituzte askok. 1.080 eurora arteko diru sarrerak bermatzea eta pentsioen kudeaketa propioa izatea eskatu dute pentsiodunek. Andreen egoera salatu dute bereziki: kotizazio baxuak izan dituzte, eta alargun pentsioa, gehienez, 714 eurokoa da.\t- Irakurri gehiago...\nIsurketak gutxitzeko neurriak agindu ditu Glefaran enpresak »\nurtarrilak 27 | Albisteak, Bizkaia, Gizartea |\t505\nHerritarren salaketa ugariren ondoren, eta iragan larunbaterako hainbat eragilek iragarria zuten manifestazioaren bezperan, isurketak gutxitzeko neurriak hartuko dituela esan du Gueñesko Global Efficiency Aranguren (Glefar…\nBaratzeen ordez, autoak »\nurtarrilak 27 | Albisteak, Bizkaia, Gizartea |\t511\nDuela sei urte eraiki zuten Getxoko Ibarbengoako metro geltokia. Baina itxita dago oraindik, ondoko lursaileko parkinga noiz egingo zain. Zehazki, Tosu kaleko berdegunean egin nahi dute hiru solairuko aparkalekua. Baina hori saihe…\nIsilpean gordetakoek argia ikusi dute »\nurtarrilak 27 | Albisteak, Bizkaia, Gizartea |\t636\nEgia, justizia eta ordaina. Nagusitzen ari den aldarria. Egia jakiteko, lekukoen eta horien senideen testigantzak entzun. Jaso. Hausnartu. Eta publiko zabalarentzako eskuragarri jarri. Non, eta sarean. Lan hori egin du Durango 1936…\nUmeak, pediatra barik hazten »\nurtarrilak 27 | Albisteak, Bizkaia, Gizartea |\t488\nOsasun zentro bakoitzari pediatra bat dagokio 0-14 urte bitartean dauden 900 umeko, baina kalkulu horiek ez dira beti betetzen. Lekeitioko osasun etxea da horren adibide. Kontuan izanik Lekeitioko osasun etxeak inguruko herrietako ume g…\nEuskarazko sorkuntzaren leihoa »\nurtarrilak 27 | Albisteak, Bizkaia, Kultura |\t571\nArgi dio Ander Lipus Artedrama antzerki laborategiko kideak: “Programatzen ez dena ez da ikusten, eta komunikatzen ez dena ez da iristen”. Euskarazko arte eszenikoen sorkuntza bultzatzeko lanetan buru-belarri ari da Artedrama antz…\nErrefuxiatuen milaka aurpegi »\nurtarrilak 27 | Albisteak, Bizkaia, Gizartea, Kultura |\t546\nBabes bila ihes egiten duten milaka pertsonaren bizipenak. Heriotzatik ihesi, heriotzaren beraren sokan ibiltzera daramatzaten bidaiak. Helmugara iritsi direla uste dutenean helmugarik ez dagoela konturatzeak dakarren honda…


Esnea lortzeko moduak - Ahotsak.eus\nEsnea lortzeko moduak\nEsnea lortzeko moduak
Kalean bizi zirenez, esnea erosi egin behar izaten zuten. Baserritarrak kalera etortzen ziren saltzera, baina batzuetan beraiek joaten ziren, baserriko emakumea ama izan berritan, adibidez.  15-16 urterekin Gurelan-en hasi zen lanean eta zortzietan lantegira sartu aurretik joaten zen esne bila.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan MEN-011-029 kodeko bideoa nahi duzula aipatzea: ahotsak@ahotsak.eus\nKalean bizi zirenez, esnea erosi egin behar izaten zuten. Baserritarrak kalera etortzen ziren saltzera, baina batzuetan beraiek joaten ziren, baserriko emakumea ama izan berritan, adibidez. 15-16 urterekin Gurelan-en hasi zen lanean eta zortzietan lantegira sartu aurretik joaten zen esne bila.\nGaia(k): Ohiturak eta bizimodua » Elikadura » Jatekoa eta edatekoa , Baserria » Baserriko lanak » Herrira saltzera, erostera\n- Eta esnea...\n- Bai, basarrixan... Bai, guk...\n- Basarrin eukitzen zenuen?\n- Behiek bazeuzkezuen?\n- Ez, ez, guk ez, gu kalekuak giñan!\n- Zuek esnea kaletik erosten zenuen?\n- Bai, bai, bezeruak giñan. Gabixola ezautu huan? Gabixolakua ta Txikitxonekua ta... amak esne asko erosten zeban.\n- Eta ze etortzen zan esne-saltzailea etxea ala zuek...?\n- Norbea jun. Ta baitta etorri´e bai, izen zian, etorri´e bai. Baiña norbea... Igual, Gabixolako ama, zera, familixia [izanda]: "Ai... ekarrizu esnia. Bai, andra koittau haura, harek umia hazteko ta lan asko jakan ta". Jun ta "ze kostatzen jatzue ba zueri...". Gero teillarrea etorri nitzan ni Kapaiñetikan. Hamabost-hamasei urte, hamabost, zerera, hori... Jesus, Maria eta Jose... Gurelanea. Gurelanea etorri nitzan. Ta orduantxe gustora ni. Jolee! Haura poza!\n- (hiztuna 2) Eta zuek juten ziñaten esne bila, amak bialduta...\n- (hiztuna 2) ... han umia [izanda]...\n- Klaro! Zortziretako jun bihar gendunan teillarrea ta andra koittau haura, bestela...\n- (hiztuna 2) Bestela eurak etortzen zian.\n- Bai, ba! Ta amai errukixa, ama izen gure ama´re ta... ume txikixakin zer?\nOlioa eta taloak\nTxakurra jaten zuten\nEsnea eta berdurak, kalean saltzeko


Zarpia, ur-jauzi baten harrotasuna | EIBZko liburutegia\nZarpia, ur-jauzi baten harrotasuna\nJosean Gil-Garcia / 2015-04-21 / 398 hitz\nKontrastako zentrala elikatzen duen ur-jauzi ederra bisitatuko dugu ibilbide honetan, bertatik abiatzen den ubideak primeran lagunduta.\nArgindar modernoak lehentasuna hartu zuen Araban XIX. mendearen amaieran. Ordura arte, hiri nagusietako kaleak gas bidez argiztatzen ziren, baina mende berriak argindarra ekoizteko proiektu hidroelektrikoak ekarri zituen apurka-apurka; baita enpresa horiek kudeatzeko lehia bizia ere. Anartean, bestelakoa zen erritmo energetikoa herri txikietan. Lehen hamarkadan saiakera xumeak egin zituzten termodinamikak lagundutako proiektuekin. Tokian tokiko egoerari erantzun beharrak, ordea, berebiziko aldaketa ekarri zuen bat-batean. Garai horretako egitasmoetako bat Aguraingo Elektra izenekoa dugu. Kontrastatik hurbil egokitutako 73 metroko jauzia baliatu zuen enpresa horrek 1913tik aurrera.\nXX. mendearen lehen hamarkadan Kontrastako bazterretan eginiko obrok ezagutarazteko asmoz, Harana ibarrera gerturatuko gara oraingoan. Izan ere, mende bat bete duten ubidea, jauzia, hoditeria eta zentrala abian jarri dituzte oraintsu, 2008an. Iturrialde, Gorrueta eta Tobera errekastoek isuritako urre gardena Kontrastako zentral berrira iristen da orain, gutxika-gutxika. Tamalez, aurtengo denboraleak triskantza handia sortu du ubidean, eta luizi batek harlauza batzuk aurretik eraman ditu.\nKontrastako iturri monumentalean (Araba) jarriko gara abian. Hiribilduaren barnera egingo dugu ate zaharretik. Pilotaleku estaliaren eretzetik igarotakoan, San Salvador kaletik jarraitu, eta hilerri parean ikusiko dugun Haraneko Bidea zidorra bazter egingo dugu. Iparraldera egiten duen bidea lehenetsiko dugu han. Ur biltegirako bideari muzin eginda, asfaltoari jarraituko diogu guk, apenas igo gabe. Burdinazko ate bat igaro ostean, hesiari lotuta doan bideari ekingo diogu. Harrizko puska eder batzuen ondotik igaroaraziko gaitu bideak, eta hurritzek osaturiko galerian gaindi jarraituko dugu. Hesia bukatzean, zentral berria ikusiko dugu, beherago. Jaitsi gabe, baina, basoan sartu eta, bidebanatzean, behetik datorren pista gurutzatu eta zuzen jarraituko dugu, pagoen artean. Beherantz abiatuko gara laster, eta pagaditik irtengo gara. Berriz ere hesiaren konpainian jarrita, aterpe txiki bat ikusiko dugu ibaiaren ondoan. Haren atzealdetik jarraituko dugu lasai-lasai. Larrondoa ibaia zeharkatuko dugu zubiak lagunduta. Ondoren, ezkerrera egin eta, ibaia gogaide, Zarpiako iturburura iritsiko gara.\nZarpiako emaria jasotzen duen etxola bat ikusiko dugu ur-jauziaren ondoan. Hormaren oinaldean, berriz, porlanezko ubidea. Ikusten dugun ur-emaria, argindarra ekoizteko ez ezik, Harana eta Ameskoa ibarretako herriak urez hornitzeko ere baliatzen dute.\nKanalari jarraituta osatuko dugu itzulera. Haitzulotik ur gehiegi jausten ez bada, bederen, ur-jauzia saihestu eta, porlanezko harlauzak gogaide, Kontrastarako bideari helduko diogu. Hogeita bost minutu inguru emango ditugu 1.800 metro luze dituen kanalaren gainetik. Ur biltegia eta aspaldiko kuboa ikusiko ditugu amaieran. Zentraletara doan hoditeriaren ondoko bidetik jarraituko dugu, maldan behera. Herriraino lagunduko digun bidearekin elkartuko gara zentraleraino iritsi aurretik.\nKategoria Sailkatugabeak, etiketak 2015, Araba, Berria, Ibilbidea, Josean Gil-Garcia by Amaia. Gorde lotura.


Elkarte batek bizi eta sortzen dituen jaiak | Bizigiro | Berria\nElkarte batek bizi eta sortzen dituen jaiak\nMikelats kultur elkartea arduratzen da urtero Basauriko Elexalde auzoko egitaraua osatzeaz. Irailaren 30era arte izango dira jaiak\nGaur botako dute Basauriko San Migel jaietako suziria. ARITZ LOIOLA / FOKU\nGaur hasiko dira Basauriko (Bizkaia) Elexalde auzoko San Migel jaiak. Irailaren 30era arte izango dira, eta ondoren, urriaren 6an, San Fausto jaiak ospatuko dituzte. Beraz, jai giroz beteriko asteak datozkie aurretik basauriarrei. Mikelats elkarteak antolatzen ditu urtero San Migel jaiak, eta, adin tarte guztietarako egitaraua osatzeaz gain, urtero-urtero prestatzen dituzten kontzertuek sona handia izaten dute.\nAurrera begira, ordea, «ilun» ikusten du etorkizuna Rojok. «Jendea ez da animatzen elkartean sartzera, eta ez dakigu zer gertatuko den guk uzten dugunean». Jaietan jendeak oso ondo erantzuten duela dio, baina ez dagoela konpromisoak hartzeko prest. «Hala jarraituz gero, desagertu egingo gara. Jendeak jaien atzean dagoen lana aintzat hartu behar du, eta antolakuntzan parte hartzera animatu; bestela, ez dago zer egiterik».


Txirrindulari desobedientearen manifestu baterako oharrak –\nBegiak ireki ditut eta izu-keinuz begira dudan aurpegi bat izan da ikusi dudan lehenengo gauza. Lasaitu egin naiz, ikusmena, behintzat, ez dut galdu. Eskuetako hatzak mugitzen saiatu naiz, ongi. Behatzak mugitzeko ariketa ere bikain gainditu dut, osorik nago. Berehala ohartu naiz ikara aurpegia bidegurutzean gelditu ez eta bete-betean harrapatu nauen gidariarena dela.\nBizikletaren erabilerarako udal ordenantzak ezarritako arauak zintzo betetzeak ez nau libratu gidari despistatuaren oldarralditik, edo beharbada, arauak betetzea izan da, hain zuzen ere, asfalto gainean etzatera eraman nauena. Izan ere, legediak dioen bezala, eta dagokidan bezala, errepidean pintatutako marretatik ibili beharrean, paso egin eta espaloi gainetik ibili izan banintz, ez nindukeen zorigaiztoko autoak harrapatuko.\nGasteizko Udalak bizikleten zirkulazioa arautzeko ordenantza kaleratu zuenean, hiri txirrindulari antolatuen elkarteek aho batez txalotu zuten neurria, araudi berriak bizikletak bestelako ibilgailuen pare kokatzen zituelakoan. Baina nekez izango da bizikleta bestelako ibilgailuen pare, gainontzekoek parekotzat ez badute. Nago araudi horren benetako motibazioa, txirringazko mugikortasuna erraztea eta sustatzea baino, bestelakoa dela: Bizikletek pentsaera zuzeneko hiritar boto emaile zintzoei eragin diezaieketen balizko enbarazua saihestea. Horretarako, bi gurpilen gaineko ibilgailuak espaloietatik eta erdiguneko kaleetatik desagertarazi eta, marra ziztrin batzuk pintatuz, errepideetara mugiarazi zituzten, pinturazko marra desagerkor horiek naturaz gaindiko botereak balituzte bezala, eta bizikletak motordun ibilgailuen oldarretatik salbuetsiko balituzte bezala. Baina ez da horrela. Eskarmentuak ondo erakutsi dit ez dela horrela.\nBaina, zer dela eta hainbesteko egoskorkeria bizikleten kontra? Zer du bizikletak oinezkoen, auto gidarien eta agintarien suminaren jomugan etengabe izateko?\nBizikleta deabruaren asmakeria madarikatua da. Bizikleta denik eta garraiobiderik anarkikoena da; noranahi, nolanahi eta musutruk eramaten zaituena; eta horrek sistema kapitalistaren logikaren kontra egiten du talka. Erregai fosilen neurrigabeko ustiaketan oinarritutako ekonomia sistema batean gasolina bidezko ibilgailua bazter uztea hautu iraultzailea da; areago; hirigunean bezala, motorrik gabeko ibilgailua motorduna baino eraginkorragoa eta azkarragoa denean. Etengabeko kontsumoaz elikatutako egitura ekonomiko baten baitan iraingarria da kontsumitzen ez duen musutrukeko garraio bide bat, logika guztiaren kontrakoa. Horrexek bihurtzen du bizikleta ibilgailu maradikatua. Horrexegatik hainbesteko setakeria bizikletak esparru publikotik ezabatu eta asfalto gainera mugiarazteko, inongo babes fisikorik ez duten eremura, kristauak lehoien aurrean jartzen zituzten bezala.\nBaina ni ez naiz kristaua, eta ez dut martirirako inolako bokaziorik. Ez ditut nire hezurrak asfaltoaren gainean botata berriro ikusi nahi. Larru zaharra baina bakarra dut eta nire esku dagoen guztia eta senak agintzen didana egingo dut osorik iraun dezan. Horretarako ditxosozko araudia urratu behar badut ere. Nire segurtasuna lehenetsiko dut. Arriskua somatzen dudanetan espaloi gainean ibiliko naiz, pentsaera oneko hiritar boto emaile zintzoen madarikazioak jasan behar baditut ere. Semaforo gorrien gainean ere pasako naiz, atzetik datorkidan eta ikusi ezin dudan autoak eskuinera jotzeko asmorik balu harrapatu ez nazan, gidari amorratuen irainei aurre egin behar badiet ere. Eta hori guztia udaltzainen begirada zelataria saihestuz egingo dut.\nBizirauteko senak gidatuko nau hemendik aurrera, bizitzako beste arlo askotan bezala, bizirauteko desobeditu behar badut ere… edo, akaso, bizitzako beste arlo askotan bezala, bizirauteko desobeditu behar dugulako.\nBidegorriak, Bizikleta, garraio eredua, garraioa, hirigintza, txirrindua, Txirrindulari desobedientearen manifestu baterako oharrak\n4 pentsamendu “Txirrindulari desobedientearen manifestu baterako oharrak”-ri buruz\nAzken portu 2018-12-17 21:06\nEderki Koldo. Bejondeizula! Ideia zoragarria eman didazu.\nNi, oinezko desobediente bihurtuko naiz: espaloian dabilen txirrindulariari ostia on bat ematea debekatzen duen araua hausteko prest nago.\nUnai 2018-12-18 08:26\nTwitterreko hari honetan “sistema kapitalistaren” kontra aritzen diren ekintzaileak agertzen dira.\nNire umeak eta ni “pentsaera oneko hiritar boto emaile zintzoak” gara, beraz eskubiderik ez dugu espaloian lasai-lasai ibiltzeko.\ntipi-tapa 2018-12-18 08:26\nGauza ia guztietan bezala, errespetua eta enpatia dira neurria. Nik ez dut arazorik arriskuan dagoen ziklista bat espaloira igotzeko. Baldin eta lasai eta tentuz igotzen bada. Zer da kontua, auto gidarien ehuneko jakin bat artaburu arriskutsuak diren bezala ziklisten ehuneko jakin bat ere artaburu arriskutsuak direla, eta espaloira igotzen utziz gero, arazoak sortzen direla, Ziklistek kotxe gidariekin dituzten bezala.\nNik ulertzen dut bizikleta galtzaile ateratzen dela kotxearekin duen lehian, baina bizikletariek ulertu beharko lukete lehia hori galdu izanaren ondorioak ezin dizkiotela “proiektatu” oinezkoei.\nOinezkoa da zirkulazioaren unitate elementalena, oinezko bat ezin da “beldurrez” ibili kalean. Ni gazte naiz oraindik eta izan dut sestra pare bat eta susto oso serio bat bizikletariekin, oinezkoentzako lekuan nindoala. Ez dut pentsatu nahi susto hori edadetu batek, edo desgaitu batek izan balu…\nEnpatia eta errespetua… Baina nola kudeatzen duzu bi balore horiek unibertsalak ez diren gizarte bat. Nik ez dakit.\nZirauna 2018-12-18 18:03\nNire ustez, mugikortasunean aldaketa bat eman da gizartean, eta hortaz azpiegiturak egokitu behar dira. Ez egokitze horrek, artikuloan (eta iruzkinetan) sortzen dituen arazo eta eztabaidak ikusten ditugu.\nLehen, kaleak oinezko eta ibilgailuen artean banatu zituzten, espaloi eta errepide.Ibilgailu motordunek saturatu dituzte errepideak, besteentzat aukerak urrituz.\nOrain, beste mugikortasun estiloak sortzen ari dira (ekologia tarteko) : txirrinda, patinete elektrikoak, … Mugikortasun hau ez da ongi uztartzen ez errepidetan ezta espaloietan, beraz, espazio propioa behar du: BIDEGORRIAK.\nHau da, bitan banatua zegoen espazioa, hiru mugikortasun mota hoietan banatu beharko litzatekela iruditzen zait: espaloi, bidegorri eta errepide.


Alzheimer gaitza duen aitaren ordez, beraiek egin nahi dute testamentua | Aldizkaria | EROSKI CONSUMER\nGure senideak Alzheimer gaixotasuna aski aurreratua du. Gure ustez, ez omen du testamenturik egin baina, jakin ahal izan dugunez, testamenturik ez dagoenean, zendutakoaren ondasunen parte galanta Estatuak eramaten du. Senide horren bi alabek notarioaren aurrean eginiko ahalordea daukate baina ez dakigu seguru aitaren izenean testamentua egin ote dezaketen.\nTestamentua egintza biziki pertsonala denez, ondasunak dauzkan pertsonak bakarrik egin dezake hil ondorengo banaketara begira; beraz, haren izenean hirugarrengo batek ezingo luke egin, ezta tartean notarioaren aurrean eginiko ahalordea edukita ere (foru-zuzenbide batetik bestera ñabardurak hautematen dira, dena den). EAE, Galizia, Nafarroa, Katalunia, Aragoi eta Balear Uharteetan dauden figura juridiko batzuei esker, ondasunen banaketan edo administrazioan (hirugarrengoen mesedetan) ahalmen handiagoak izenda daitezke, horretarako ahalordea erdietsiz gero. Nolanahi ere, kasu honetan alabek duten ahalorde hori ordezkotza hutsezkoa da eta, herentzia kontuetarako -are zuzenbide zibil berezietan ere- berariazko ahalordea edo berariazko izendapena lortu behar izaten da.\nHeriotza kasurako, lehen urrats gisa senideek Erregistroan Azken Borondateen egiaztagiria eskatu behar dute. Heriotza-agiriarekin batera eskuratuko den horrek zendutakoak testamentua egin ote zuen eta, hala egin bazuen, testamentua baimendu zuen notarioa nor den jakiteko aukera emango du; horrela izatekotan, notario horrengana jo beharko da herentziaren irakurketa eta banaketa egitera. Testamenturik ezean, agiri gabeko ahalordetza zabaldu eta, lurralde eta ohiko zuzenbidearen eremuan, Kode Zibileko arauak aplikatuko lirateke. Kode horren arabera, lehendabizi seme-alabek eta ordezkoek jasoko dute herentzia, ondoren gurasoek eta aitzinekoek. Seme-alabek parte berdinak heredatzen dituzte eta, horietako bat hilda balego, horren seme-alabek heredatuko lukete. Ondorengorik (seme-alaba edo ilobak) ezean, zendutakoaren gurasoek heredatuko lukete, parte berdinetan eta, horrelakorik ez bada, aiton-amonek. Horrelakorik ez denean alargundutako ezkontideak jasoko luke herentzia eta horrelakorik ere ez balitz, alboko senideek (anai-arrebek lehenik, lobek ondotik eta gainerako senideek azkenean, laugarren graduko familiartekoetara iritsi arte). Horrelako seniderik ez balitz, bakar-bakarrik, Estatuak jasoko luke herentzia.\nGure kasuan gaixoak alabak dituenez, testamenturik egin gabe hiltzen bada, horiexek jasoko dute herentzia hainbanaturik, alargundutako ezkontiderik ez bada; izatekotan, horrek eta alabek jasoko lukete herentzia baina alargunak ondasunen herenaren usufruktuaz gozatzeko eskubidea bakarrik izango du. Testamenturik egin gabeko ondorengotzaren ondoriozko tramite eta gastuei dagokienez, notario aurrean hainbat gestio egin, azkenean, Oinordekotasunen Gaineko Zerga aitortu beharko da Haziendan.


Uberan - Euskal Idazleen Elkartea - Arrantzatuak: Garbiñe Ubedari elkarrizketak\nArrantzatuak: Garbiñe Ubedari elkarrizketak\nGarbiñe Ubeda EIEko lehendakari izendatu zutenetik elkarrizketa mamitsuak egin dizkiote hainbat komunikabideetan. Albiste honetarako arrantzatu ditugu batzuk. (Argazkia: Berria).\nMartxoko batzar orokorrean hartu zuen EIEko lehendakari kargua Garbiñe Ubedak, eta harekin batera hiru kide berri sartu ziren zuzndaritzara: Nora Arbelbide, Ana Galarraga eta Peru Iparragirre. Besteak beste, elkarrizketa mamitsuak egin dizkiote Ubedari Deia-Ortzadarren, eta pasa den astean bertan Berrian. Elkarrizketa hauetan gogoetagai izan ditu euskal literaturan eta, oro har, literaturan pil-pilean dauden hainbat gai.\n"Euskara tresnatzat dugun kide eta elkarteek lobby bat osatzea eta instituzioen arteko elkarlana besterik ez dut ikusten"\n"IDAZLEAZ dugun irudi orokorra aldatu nahiko nuke. Liburu formatuari, genero jakin bati eta profil sozial bati lotuegi ageri da idazlea, eta definizio zurrunegia da nire gusturako. Mota askotako lanak idazten ditu idazleak, eta zer esanik ez medio digitalek halako garrantzia hartu duten garaiotan: nobela, ipuinak edota poema bai, baina baita gidoiak, komikiak, komunikabideetarako lanak, sare sozialetako gogoetak, hitzaldiak eta bestelako perlak ere. Generoen mugak hausteko eta hibridoak sor-tzeko joera ere badago gaur egun, kazetaritzari edota bertsolaritzari literatura funditzekoa, esate baterako. Idazlearen irudia gaurkotu beharra dugu, aurreiritzi zaharkituak albo batera utzi eta garai berrietara egokitu.\nKurioski, gure elkarteko kide diren askori idazle kontuak aipatu eta uf, baina ez dut nire burua idazle ikusten esango dizute ezeroso. Beraz, bada halako beldur bat kortse edo profil horretan, inongo mesederik egiten ez duena eta birdefinitu beharko genukeena. Idazleak ez dira elite intelektual bat, baina gure kulturan giltzarri dira, bertsolariak, kazetariak, dibulgatzaileak edota euskara irakasleak bezala. Hortik tiraka, esango nuke euskara tresna nagusi duen sortzaile nahiz langile orok, estatus berezia beharko luketela Euskal Herriko lurralde osoan. Lan sozial garrantzi-tsua egiten baitute, eta guztion onurarako ari baitira, herri honek duen altxorrik garrantzi-tsuena gaurkotzen dutelako, eta erabateko desabantailan eta prekarietatean lan egin behar dutelako."\n"GURE hiru instituzio nagusiek (Eusko Jaurlaritzak, Nafarroako Gobernuak eta Euskal Elkargoak), elkar hartu beharko lukete.\nIrakurtzea ez da sekula futbola izan, zaletu gutxi batzuen kontua izan da beti, baina aitortu beharra dago gero eta kontrago dituela zirkunstantzia guztiak. Euskararen erabilpena kinka larrian baldin badago, ezin esan euskal literaturaren egoera hobea denik. Aurrera begira, euskara tresnatzat dugun kide eta elkarteek lobby bat osatzea eta instituzioen arteko elkarlana besterik ez dut ikusten."\n"Euskarazko liburu bat hartzea ekintza ikaragarri politiko bat da, ez baitago ez erraztasunik, ez ezer"\n"Liburua argitaratu ostean, idazleek sustapen lana egin behar dute, eta arazo fiskal ikaragarriak sortzen dira, pertsona horri eskatzen zaiolako enpresa batek bezala funtziona dezan. Askotan, dirua galtzen ere ateratzen dira. Hor badago zeregin handia. Idazlearentzat, eta, areago, euskara lan tresna duenarentzat, estatus berri bat eskatu behar dugu. Frantzian, esaterako, kazetariek badute estatus berezi bat, aitortzen zaielako lan soziala egiten dutela. Gure hiru administrazioek hori bera aitortzea da nire ametsa, guk egiten duguna onura sozial bat baita. Gure altxorra, gure kultura, alegia, zaintzen eta eguneratzen laguntzen dugu".\n"Idazlea ez da liburuak idazten dituena soilik; areago, gaur egun liburu kontzeptua bera ere lausotzen ari da. Gure elkartean bertan badaude gidoilariak, era askotako idazleak... (...) Idazlea liburuari eta fikzioari lotuegi ikusten dut nik. Idazteko eta argitaratzeko moldeak aldatzen ari dira, eta hori berreskuratu behar dugu."\n"Niretzat tranpa ikaragarria da baloratzea zenbat irakurtzen den baloratu gabe euskararen panorama zein den."\n"Goizetik hasi eta gauera arte eskuartean ditugun elementu guztiek, elikagaiek, etxetresnek, iragarkiek-eta erdaraz ematen dute informazioa, eta etengabean ari gara horrelakoak irakurtzen. Euskaldunak ahalegin eternoan aritu behar du, baldin eta euskaraz biziko bada. Hori da gure errealitatea, eta ez zenbat liburu argitaratzen ditugun eta irakurtzen diren euskaraz. Euskarazko liburu bat hartzea ekintza ikaragarri politiko bat da, ez baitago ez erraztasunik, ez ezer. Guri zer gustatuko zaigun eta non erosiko dugun kanpotik ezarri zaigun zerbait da. Ahalegin handia egin behar da, eta, gainera, ez dugu ikusgarritasunik ere."


Bixamona - Mondraberri\n[Testua: Arrate Landa Bidaburu]\nMartxoak 8ko bixamona, nekea, poza, irudi pila buruan bueltaka. Kontzentrazioa jendez gainezka, bazkaria a tope, arratsaldeko manifa ikusgarria. Bertan neska gazte mordoa gora borroka feminista fuerte oihukatzen. Poza, poz handia, “badator erreleboa”, baina aldi berean hutsune puntu bat, deserosotasuna.\nTestua: Arrate Landa Bidaburu / Argazkia: MB artxiboa / 2019ko martxoak 13, asteazkena\nZer dela eta? Galdetu diot nire buruari, dena primeran joan bada, baina orduan nire memoriak Santa Marinan gertatutakoa gogoratu dit. Gertaeraren protagonista neska gaztea, orain ez dut pozik sumatu, tristura eta frustrazioa nagusitu dira oraingoan nigan. Eta nire kontzientzia puñeteroa beste galdera batzuk botatzen hasi zaizkit. Nire martxoak 8ko aldarrikapenetan neska hori kontuan izan al dut? Nire borroka feministak eta nire irakasle lanak balio al dute horrelako kasurik berriro ez daitezen gertatu? Eta nire erantzuna, “Ez dakit” izan da.\nAurtengo aldarrikapenak errepasatzen hasi naiz. Biak lelo potoloak, baina zer egiten dut egunerokotasunean hori lortzeko? Zer bizitza nahi dut nik erdigunean jarri? Oraingoan erantzuna argi izan dut, gaztelaniaz esaten den bezala “Vidas que merezcan ser vividas”, bizitza bizigarriak:\n-Non heziketa sexuala eskola guztietako curriculumetan era integralean txertatuta egongo den, estereotipo sexista, arrazista eta LGTBI+fobikorik gabe.\n-Non gure gazteen heziketa sexuala ez den pornografia izango.\n-Non emakumeok deseatutako haurrak izango ditugun, eta amatasuna ez den inposaketa biologiko hutsa izango.\n-Non abortua, Kode Penaletik kanpo geldituko den eta haurrak izateko eta bere gorputzari buruz erabakitzeko aukera duen edozein pertsonaren eskubidea izan dadin.\n-Non 16 eta 17 urteko emakumeen autonomia errespetatuko den eta bere gauzatzea osasun zerbitzu publikoetan bermatuko den.\nBukatzeko azken galdera, zenbat urte eta zenbat belaunaldi igaro beharko dira , gure etxe eta ikastetxeetan sexuari buruz era naturalean hitz egiten hasi arte? Erantzuna: badago zer egin.


Uztailak 4an, Gasteizen Emakumezkoen xakeko Euskal Herriko txapelketa jokatu zen eta, azken urteotan bezala, Haizea Tornay arrasatearra hor egon zen, Gipuzkoatik sailkatuta. Aurten eta Covid 19 krisialdi ondorioz, ez da Emakumezkoen Gipuzkoako txapelketa jokatu. Beraz, Gipuzkoako 2 tokiak nazioarteko rankin onena daukaten emakumeek bete ziren: Cecilia Perez donostiarra eta Haizea Tornay arrasatearra. Torneoko faborito nagusiak Leire Abrisketa iruindarra eta Ainhoa Ortin tuterarra ziren. Bi jokalari naparrek sailkatuen...\nMondraberri - 2020-07-04 0\nIker - 2020-07-04 0\n"kooperatibak klima-aldaketari aurre egiteko konpromisoa hartu dute, eta horri aurre egiteko neurriak hartzen ari dira, adibidez, garraio berdea, energia garbiak ezartzea…".\nAlbisteakMB - 2020-06-29 0\nKirolakMarijo - 2020-02-01 0\n5-0 irabazi du Leintz Arizmendik Mojategin Zarautzen aurka\nOlatz Legarra, Maider Isasmendi, Lide Zubillaga, June Ugarte eta Nerea Doronsorro izan dira golegileak. Partidua oso parekatuta...\nGOGOETAKMondraberri - 2020-03-09 0\nBeste hizkuntzetarako iturria\nTestua: Josemari Velez de Mendizabal. Argazkia: Euskararen Jatorria Elkartea. Euskararen sorrera denborako gau ilunean kokatu behar delakoan gaude gutariko...\nAlbisteakMondraberri - 2020-01-31 0\nGoiko argazkia: Google Maps / Beheko mapa: Udala Gaur garabia handi bat egongo da Erguin kaleko 13. atariaren parean,...\nAita Menniko langileek topaketa egin dute gaur arratsaldean Eroskin\nHelburua zen beren lan-eskubideengatik protesta egitea eta gaur egun ospitaleko plantillan dauden pertsonek jasotzen duten lan-soldataren igoera eskatzea.


Innovate-ren RH Vacuum Emulsifying Mixer Series emulsifikazio galdarak (estalki gorabeheratsua, iraulteko eltzearen forma edo kanpoko zirkulu forma), ur galdara, olio galdara, huts sistema, berokuntza eta tenperatura kontrolatzeko sistemak, hozte sistemak, makineria elektrikoak kontrolatzeko sistemak osatzen dute. Ekt.\nUr galdarako eta olio galdarako materialak berotu eta nahastu ondoren, emultsionazio galdarara arnastu zen huts-ponparekin, nahastu eta homogeneizatzailera jaisten da noranzko bikoitzeko ebaketa, konpresioa eta birrintzeko nahasketa kutxa eta erdiko errodagailua tolestuz. Abiadura handiko errotazio birakariak eragindako abiadura tangentzial handiak eta maiztasun handiko efektu mekanikoak eragindako momentu indartsuak estatorearen eta errotorearen arteko tarte estuan materialak zizaila mekaniko eta hidrauliko sendoa lortzen dute, estrusio zentrifugoa, geruza likidoaren marruskadura, eraginpeko malkoa, turbulentziaren ondorioz, beraz, materialaren pelletizazioa, emultsioa, nahasketa, berdinketa eta hedapena denbora gutxian amaituko dira. Teknologia helduaren dagokion rolean, nahastezina den fase solidoa, likidoa eta gasa aldi berean uniformeki emultsionatzen dira eta, azkenean, kalitate handiko produktuak lortzen dituzte.\nEmultsionatzeko potea hutsa izan daiteke, burbuilak isurtzen ditu materiala nahastean.\nMaterialekin kontaktuan dauden makinen piezak kalitate handiko SUS316L materialez eginda daude, barneko ispilua leunduta, hutsean nahasteko gailua garbia da eta GMP osasun estandarrak neurtzen ditu.\nKremak, ukenduak, xanpua, hortzetako pasta, maskara, pomada eta abar.\nDiseinu bolumena (L)\nScraper nahastea (KW)\nScraper nahastea abiadura (rpm)\nPotentzia homogeneizatzailea (KW)\nHomogeneizatzailearen abiadura (rpm)\nBerokuntza elektrikoa (KW)\nMotore altxatzailea Potentzia\nAurreko: Zutabe bikoitzeko igogailu planetarioa\nHurrengoa: detergente likidoa


BILDUk azken urte honetako balantzea Plazan egingo du\nPowered by Web AgencySopelako BILDUk azken hauteskundeak irabazi zituela urte bat pasa eta gero, jorratutako ibilbidearen inguruko balantzea egiteko deia egin du. Sopelako Udaletxe Plazan Batzarra deitu du datorren 22an, ostirala, arratsaldeko 19:30etan.Deialdia egiteko, Sopelako BILDUk aldizkari bat bidali du etxe guztietara urte honetako balantzea eginez. Aldizkarian hasierako garaiari begirada bota diote. Horretaz gain, parte hartzearen ildoan emandako urratsak nabarmentzen dituzte eta honi dagokionez Udaleko gainontzeko alderdiek duten jarrera higatzailea gogor kritikatzen dute.Nahiz eta beste alderdiekin dauden tirabirak nabariak izan, aldizkarian urte hauetan PPrekin izan ezik, gainontzekoekin hitzarmenetara heltzeko BILDUk erakutsi duen gaitasuna azpimarratzen dute. Ezkerreko indar politiko izanda, esparru honetan aurrera eramandako ekimenak ere gogora ekartzen dituzte. Hala nola, Sopelan lan istripuz hildako langileen omenaldia, kargu politikoen soldateen % 25eko murrizketa eta beste gaiak azpimarratzen dituzte.Kultura, Hezkuntza, Gazteria eta Euskara arloetan, Betitxe Saitua zinegotziarekin elkarrizketa dakarte. Bertan arlo guzti hauetan jorratu dituzten ildoak eta bultzatu dituzten aldaketak errepasatzen dituzte. Euskara normalizatzeko egindako apustua, Kurtzio Kultur Etxearen programazioan kalitatearen alde egindako urratsa eta gazteriari begira laster abian ipiniko duten prozezu parte hartzaile berezitua nabarmantzen dute.Emakumeari dagokionez, arlo honetan egiten diren ekimenetan mezu erreibindikatiboagoa bultzatu dutela aipatzen dute. Azkenik, Hirigintzan eta Udal Zerbitzuetan eguneroko beharrei aurre egin dietela baieztatzen dute eta gainera babes ofizialeko etxeak egiteko Eusko Jaurlaritzarekin eman beharreko urrats guztiak eman dituztela jakinarazten dute.Azken egun hauetan hedabideetan Udaltzaingoaren inguruan egon diren berrien gainean azalpenak ematen dituzte, gertatutako gako nagusiak auzokideekin konpartitu nahian. Beraz, urte bat pasa eta gero Sopelako BILDU plazara itzultzen da egindakoari errapsoa emateko eta aurrera begira jartzeko.


Alberto Unamunzaga: "Herritarrek erabakitzen dutenarekin bat egingo dugu" - Arrasate - Goiena.eus\nAlberto Unamunzaga: "Herritarrek erabakitzen dutenarekin bat egingo dugu"\nMaialen Torres 2015-02-26 12:52\nEuskal herritarrek euren etorkizuna erabaki ahal izateko eta "erabakitzeko eskubidea praktikan jarriz" aurrera egiteko asmoz, EH Bilduk Euskal bidea izeneko egitasmoa jarri du martxan. Atzo, Maite Ubiria EH Bilduko nazioarteko arduraduna eta Alberto Unamunzaga Amaiurko senataria arrasatearrekin elkartu ziren, egitasmoa eta euren proposamena azaldu, eta ondoren ekarpenak jasotzeko. Eskubide sozialak, ekonomia eta independentzia izan zituzten hizpide, besteak beste.\n"Garai batean, uste genuen nazioartetik edo estatuetatik burujabetzaren aitortza etorriko zitzaigula, baina orain dioguna da, erabakiz erabaki, erabakitzeko ahalmena berreskuratu behar dugula", dio Ubiriak. Gaineratu du, ordea, horretarako, "herritargo aktibo bat" ezinbestekoa dela, baita herritarrek "euren buruaren jabe izateko urratsak ematea" ere.\nHain zuzen, urrats horiek elkarrekin emateko asmoz bildu ziren atzo herritarrekin Ubiria eta Unamunzaga, Arrasateko Kuturateko areto nagusian. Izan ere, Euskal bidea izeneko egitasmoa jarri dute martxan, eta atzoko saioa egitasmoaren berri emateko baliatu zuten.\nEuskal Herritar guztien eskubide sozial, kultural eta ekonomikoak bermatzeko helburuz, "herritarrei hitza eta erabakia ematea" oinarri duen egitasmoa dela azaldu zuten. EH Bilduren ustez, helburu horiek lortzeko aukerarik onena Euskal Estatua da, "lurralde guztiak bateratzen dituen euskal errepublika da proposatzen duguna" baieztatu zuen Unamunzagak.\nEskualdez eskualde dihardu EH Bilduk proposamena aurkezten, eta atzo saio berezia egin zuten eskualdeko eragileen artean, kazetari batek bideratuta. Goienako Jon Berezibar kazetariak jardun zuen hizlariak elkarrizketatzen eta entzuleen galderak bideratzen.\nProposamenaren testuingurua "Euskal Herrian zein kanpoan gertatzen ari diren aldaketen garaia" dela esan dute. Batetik, azaldu dute Euskal Herriari eragiten dioten marko administratiboetan agorpen zantzuak ikusten dituztela, "Nafarroan erregimena erortzear dago, EAEn denok ikusten dugu gehiengo zabal batek erabakitzeko ahalmena jasoko duen estatus berri bat eskatzen duela eta ipar Euskal Herriko hiru lurraldeetan, lehen aldiz, aukera bat zabaltzen da behin behineko erakundetze prozesu bati ekiteko", dio Ubiriak.\nBestetik, nazioartera begira jarrita ere, uste dute euren proposamena garai egokian datorrela, Ubiriaren esanetan, burujabetzaren eztabaida Europako agenda politikoan kokatu delako, eta aldaketa sozialerako "haize berriak" datozelako, besteak beste, Greziatik.\nArgi dute, ordea, auren proposamena abiapuntua baino ez dela, eta herritarren ekarpenen bidez eraikiko dutela jarraitu beharreko bidea. "Herritarrek erabakitzen dutenarekin bat egingo dugu" ziurtatu du Unamunzagak, eta salatu du Euskal Herrian "demokrazia falta" dagoela.\nKafearen aitzakian, eztabaida\nElkarrizketaren ostean, herritarrek aukera izan zuten kafe baten bueltan Ubiriak eta Unamunzagak esandakoa eztabaidatzeko eta ideiak trukatzeko.\nKafearekin amaitutakoan, berriz, herritarren galderen tartea iritsi zen, eta bertaratu zirenek, besteak beste, jakin nahi izan zuten, balizko independentzia egoera batean, euskal estatua nola artikulatuko litzatekeen, baita arlo sozialean zein ildo jarraituko liratekeen ere.